title: Suomen sisällissodan naiskaartit

text: Kouvolan naiskaartin päällikkönä toimi Elli Kokko, joka teloitettiin Kouvolan vankileirillä toukokuun lopussa.


title: Suomen sisällissodan naiskaartit

text: Naiskaarteja toimi lisäksi ainakin Lahdessa ja Lappeenrannassa.


title: Suomen sisällissodan naiskaartit

text: Naiskaarteja on erityisesti 1990–2000-luvuilla kuvattu useissa kaunokirjallisissa teoksissa. Niitä ovat käsitelleet muun muassa Raija Westergård sekä Anneli Kanto teoksessaan "Veriruusut" (2008) ja Rosa Meriläinen vuoden 2012 romaanissaan "Nainen punainen", jotka molemmat kertovat Tampereen naiskaartista. Heinäkuussa 2016 muusikko Heikki Salo kertoi suunnitelmistaan tehdä Kannon teokseen pohjautuva musikaali. Salon sanoittama, Eeva Konnun säveltämä ja Sirkku Peltolan ohjaama musikaali "Tytöt 1918" tulee ensi-iltaan Tampereen Työväen Teatterissa tammikuussa 2018.


title: Suomen sisällissodan naiskaartit

text: Runoilija Timo Malmi julkaisi vuonna 2014 Tampereen naiskaartista innoitusta saaneen runokokoelman "Tuulensuu, minä rakastan sinua", jonka pohjalta syntyivät myöhemmin näytelmä "Raatihuoneen puolustus" ja draamadokumentti "Tuntemattomat: Raatihuoneen puolustajat 1918".


title: Suomen sisällissodan naiskaartit

text: Vuonna 1997 valmistui Seppo Rustaniuksen ohjaama dokumenttielokuva "Punaiset esiliinat", jossa haastateltiin kolmea naiskaartilaista ja yhtä lapsena vankileirillä ollutta naista. Elokuva sisältää myös ainutlaatuista venäläisten kuvaamaa filmimateriaalia Tampereen punakaartilaisista ja punakaartin sairaanhoitajista.


title: Jyrki Saarikoski

text: Jyrki Saarikoski on suomalainen toimittaja, joka on työskennellyt 1980-luvun alusta Yleisradion ulkomaantoimittajana, erityisesti television A-ohjelmissa. Vuosina 1990–1995 hän oli Ylen kirjeenvaihtajana Moskovassa, ja hän on myöhemminkin raportoinut Venäjältä, Tšetšenian sodasta ja Ukrainan kriisistä sekä lyhyinä uutisjuttuina että laajoina dokumenttiohjelmina. Hän on tehnyt paljon juttuja myös Afrikasta.


title: Jyrki Saarikoski

text: Alppilan yhteislyseon jälkeen Saarikoski opiskeli tiedotusoppia Tampereen yliopistossa ja toimi 1980–1981 ainejärjestön puheenjohtajana.


title: Jyrki Saarikoski

text: Jyrki Saarikosken tytär on aktivisti, toimittaja Atlas Saarikoski.


title: Antero Karvinen

text: Eero Antero Karvinen (s. 4. tammikuuta 1934 Keuruu) on kenraalimajuri evp, joka toimi Maanpuolustuskorkeakoulun ensimmäisenä rehtorina.


title: Antero Karvinen

text: Karvisen vanhemmat olivat lääkäri Yrjö Karvinen ja sairaanhoitaja Kirsti Kauhanen. Hänen puolisonsa vuodesta 1952 on Mirja Raina Marita Erola. Karvinen tuli ylioppilaaksi 1956 ja valmistui Kadettikoulusta 1958, valtiotieteen kanditaatin tutkinnon hän suoritti 1973. Karvinen toimi Uudenmaan jääkäripataljoonan ja Kadettikoulun kouluttajana 1958–1967, Puolustusministeriön toimistoupseerina 1970–1972, Sotakorkeakoulun opettajana 1972–1977 ja koulun johtajana 1988–1992. Uudenmaan rakuunapataljoonan komentaja Karvinen oli 1977–1980, Puolustusvoimain pääesikunnan tiedotusosaston päällikkö 1980–1981 ja operatiivisen osaston päällikkö 1981–1985, parlamentaarisen puolustustoimikunnan sihteeri 1985–1987 ja Maanpuolustuskorkeakoulun rehtori 1992–1993. Karvinen toimi myös muun muassa Sotatieteellisen seuran varapuheenjohtajana, Paasikivi-seuran valtuuskunnan jäsenenä ja Korkeimman oikeuden sotilasjäsenenä. Hänet ylennettiin vänrikiksi 1953, luutnantiksi 1959, yliluutnantiksi 1962, kapteeniksi 1965, majuriksi 1970, everstiluutnantiksi 1975, everstiksi 1982 ja kenraalimajuriksi 1988.


title: Kari Ahola

text: Kari Ahola (28. huhtikuuta 1953 Ruovesi – 24. syyskuuta 2015 Tampere) oli suomalainen elokuvaaja, joka työskenteli televisiokuvaajana Yleisradiossa etenkin ulkomaanreportaasien ja -dokumenttien parissa.


title: Kari Ahola

text: Ahola opiskeli 1970-luvulla Taideteollisessa korkeakoulussa ja Yleisradion ammattiopistossa. Hän työskenteli 1980-luvulla Pariisissa Erkki Toivasen ja Riitta Pihlajamäen kanssa, sitten Neuvostoliitossa ja Venäjällä monien Moskovan-kirjeenvaihtajien apuna. 1990-luvun alussa hän jäi freelanceriksi, mutta jatkoi työskentelyä Yleisradion tuotannoissa. Hän kuvasi myös muun muassa dokumentin purjelaiva Estellen matkasta Suomesta Angolaan, monia Lisa Hovinheimon kulttuuridokumentteja sekä Ville Haapasalon matkasarjan "Venäjän halki 30 päivässä". Hänen harrastuksiinsa kuului metsänhoito, josta hän teki useita televisio-ohjelmia metsänhoitaja-viestintäyrittäjä Jyri Makkosen kanssa.


title: Högholmenin linnasaari

text: Högholmen on varhaiskeskiajalla käytössä ollut linnasaari. Se sijaitsee Hiittisten kylän itäpuolella ja on toiminut viikinkien idäntien levähdyspaikkana. Jyrkkärantaisen Högholmenin pinta-ala noin hehtaarin. Saaren korkein kohta on noin kymmenen metriä merenpinnan yläpuolella. Saarella on tehty arkeologisia kaivauksia 1800-luvun lopulla sekä 1970-luvulla.


title: Högholmenin linnasaari

text: Högholmenin jyrkän rantakallion edustalta on löydetty jäänteitä suurista satamalaitteista, jotka on ajoitettu 1300-luvun jälkipuolelle. Alun perin satama oli Högholmenin eteläpuolella, muutaman kilomertin päässä olevan matalan Kyrksundetin rannalla. Kyrksundet oli liian matala käyttöön tulleille järeille koggeille, minkä vuoksi satama siirrettiin Högholmenin suojaisalle kalliosaarelle, jonne myös syvällä kulkevat alukset pääsivät.


title: Lisa Hovinheimo

text: Lisa Hovinheimo (s. 1938) on suomalainen toimittaja ja televisio-ohjaaja, joka työskenteli pitkään Yleisradiossa etenkin kulttuuriaiheiden parissa. Vuonna 2006 hänelle myönnettiin elämäntyöstään tiedonjulkistamisen valtionpalkinto.


title: Lisa Hovinheimo

text: Hovinheimo on tehnyt televisio-ohjelmia eri taiteenlajeista sekä muun muassa Suomen sukukansoista, neuvostoliittolaisista taiteilijoista ja musita Venäjän ja Viron aiheista. Hän jäi eläkkeelle Yleisradiosta vuonna 2001 mutta on senkin jälkeen jatkanut työtään freelancerinä.


title: Lisa Hovinheimo

text: Lisa Hovinheimo tuli perheensä mukana evakkona Suomeen luovutetusta Karjalasta ja kävi koulunsa Savonlinnassa. Hänen isänsä oli kotoisin Venäjältä ja äiti Laatokan Karjalasta. Hovinheimo pääsi ylioppilaaksi Savonlinnan tyttölyseosta vuonna 1958 ja opiskeli sitten kieliä Helsingin yliopistossa. Journalistin uransa hän aloitti kulttuuritoimittajana Suomen Tietotoimistossa ja siirtyi sitten Yleisradion televisiotoimittajaksi.


title: Ron Mueck

text: Ron Mueck (s. 1958 Melbourne) on australialainen kuvanveistäjä, jonka veistämät hahmot ovat hätkähdyttävän realistisia, mutta aina luonnollisesta koostaan poikkeavia, joko monumentaalisen suuria tai pienoisveistoksia.


title: Ron Mueck

text: Mueck oppi kädentaidot saksalaissyntyisiltä vanhemmiltaan, jotka olivat molemmat nukentekijöitä, jollaisena hän toimi itsekin ennen taiteilijauraansa. Myöhemmin hän työskenteli toistakymmentä vuotta elokuvien ja mainosten erikoistehosteiden ja pienoismallien parissa. Näitä taitojaan hän hyödyntää taiteellisessa työssään. Hänellä ei ole muodollista taidekoulutusta.


title: Ron Mueck

text: Mueck aloittaa veistoksen tekemisen perinteisen kuvanveistäjän tavoin muovailemalla savimallin, jonka hän valaa pronssin sijaan silikoniin tai lasikuituun ja viimeistelee erilaisilla materiaaleilla. Veistoksissaan Mueck tavoittaa henkilöhahmojensa ilmeissä, eleissä ja asennoissa hetken, johon katsoja kykenee samastumaan. Teosta tarkkaillessa katsoja tulee luoneeksi sille oman tarinansa.


title: Ron Mueck

text: Taiteellisen läpimurtonsa Mueck teki 1997 taiteenkeräilijä Charles Saatchin järjestämässä Sensation-näyttelyssä Lontoossa, jolloin hänen pienoisveistoksensa "Dead Dad" nousi huomion keskipisteeksi. Laajempaa kansainvälistä kuuluisuutta hän sai vuoden 2001 Venetsian biennaalissa viisimetriä korkealla veistoksellaan "Boy". Vuonna 2016 Mueckilla oli ensimmäinen pohjoismainen näyttely Sara Hildénin taidemuseossa Tampereella. Näyttelyn näki vähän yli 115 000 katsojaa, mikä on museon ennätysmäärä.


title: Karasaki (1905)

text: Karasaki oli keisarillisen Japanin laivaston sukellusveneiden emälaiva.


title: Karasaki (1905)

text: Venäjän vapaaehtoislaivasto tilasi aluksen matkustaja-aluksena Hawthorne Leslie and Companylta Newcastle-on-Tynestä telakkanumerolla 334. Se laskettiin vesille 31. tammikuuta 1896 nimellä "S/S Jekaterinoslav" ja alus valmistui kesäkuussa.


title: Karasaki (1905)

text: Venäjän-Japanin sodassa "Jekaterinoslav" liitettiin osaksi vapaaehtoislaivastoa, ja Japani valtasi aluksen 6. helmikuuta 1904 Pusanin edustalla sen ollessa matkalla Vladivostokista Odessaan. Alus liitettiin vielä samana vuonna keisarillisen Japanin laivastoon apualuksena nimellä "Karasakimaru" ja se palveli joukkojenkuljetusaluksena helmikuusta lokakuuhun 1904.


title: Karasaki (1905)

text: Alus otettiin palvelukseen 4. heinäkuuta 1905 torpedoiden kuljetusaluksena nimellä "Karasaki", jolloin se aseistettiin 12 naulan ja neljällä kolmen naulan tykillä. Elokuussa 1906 alus muutettiin sukellusveneiden korjausalukseksi.


title: Karasaki (1905)

text: Alus luovutettiin 28. elokuuta 1912 rannikkovartiostolle, mistä se palasi 1. huhtikuuta 1920 laivastolle torpedoiden kuljetusalukseksi ja edelleen 1. joulukuuta 1924 sukellusveneidenemäalukseksi. Alus makasi 1939 hylkynä Kuressa ja se nimettiin 1940 "Haikau No.9":ksi, joka romutettiin 1946.


title: 17 Songs

text: 17 Songs (kreik. julkaisu 17 tragoudiá, ) on kreikkalaislaulaja María Farantoúrin studioalbumi vuodelta 1990.


title: 17 Songs

text: Albumilla Farantoúri laulaa kreikaksi, englanniksi, espanjaksi, italiaksi, korsikaksi, portugaliksi, ranskaksi sekä saksaksi muun muassa Lucio Dallan, Michel Legrandin, Kurt Weillin, Nicola Piovanin, Hollaenderin, Milton Naschimenton, Leon Giecon sekä Vangelisin vanhoja sekä uusia, ennenjulkaisemattomia kappaleita.


title: 17 Songs

text: Vierailevia artisteja albumilla ovat argentiinalainen Mercedes Sosa sekä kreikkalainen Dionýsis Savvópoulos. Orkesteria johtaa kuubalainen Leo Brouwer.


title: Ceppo Morelli

text:
Ceppo Morelli on kunta Pohjois-Italiassa Verbano-Cusio-Ossolan maakunnassa Piemonten alueella.
Ceppo Morellin naapurikunnat ovat Antrona Schieranco, Bannio Anzino, Carcoforo, Macugnaga ja Vanzone con San Carlo sekä Sveitsin Valais’ssa Saas-Almagell.


title: Ghiffa

text:
Ghiffa on kunta Pohjois-Italiassa Verbano-Cusio-Ossolan maakunnassa Piemonten alueella.
Ghiffan naapurikunnat ovat Arizzano, Bee, Castelveccana (VA), Laveno-Mombello (VA), Oggebbio, Porto Valtravaglia (VA), Premeno ja Verbania.


title: Stridsvagn m/41

text: Stridsvagn m/41 oli ruotsalainen keskiraskas panssarivaunu. Vaunu perustui tšekkoslovakialaisen TNH-panssarivaunun suunnitelmille ja sitä valmistettiin lisensillä Ruotsissa. Stridsvagn m/41 säilyi Ruotsin armeijan käytössä aina vuoteen 1957 ja sen alustalle rakennettu Pvb 301-kuljetuspanssarivaunu aina 1970-luvulle saakka.


title: Stridsvagn m/41

text: Ruotsin armeija osoitti kiinostusta uuden panssarivaunun hankintaan vuonna 1939 ja maaliskuussa samana vuonna tšekkoslovakialainen ČKD tarjosi myytäväksi 50 kappaletta TNH-panssarivaunuja, jotka saivat mnallinimen TNH-sv. Tšekkoslovakia miehitettiin kuitenkin vain pari päivää myöhemmin ja kauppa raukesi. Myöhemmin samana vuonna Ruotsi pyrki järkjestämään uudet kaupat BMM:n eli entisen ČKD:n kanssa ja Tšekkoslovakiaa miehittänyt Saksa ei varsinaisesti vastustanut hanketta. Maaliskuussa 1940 tehtiinkin uusi sopimus 90:tä vaunusta saman vuoden kesäkuussa. Heinäkuussa Oberkommando des Heeres kuitenkin takavarikoi kaikki valmistuneet vaunut ja Ruotsin toimittamat tarvikkeet, kuten kuulalaakerit. Ruotsille valmistetut vaunut otettiin käyttöön Saksan armeijassa nimellä PzKpfw 38(t). Ruotsi ei edelleenkään suostunut luopumaan hankkeesta, mutta Saksa ei suostunut käyttämään Saksan hallussa ollutta teollisuuskapasiteettia ruotsalaisvaunujen tuottamiseen. Vaihtoehdoksi tarjottiin vaunujen rakentamista Ruotsissa lisensillä.


title: Stridsvagn m/41

text: Ruotsissa vaunujen valmistajaksi ryhtyi Scania-Vabis. BMM toimitti Ruotsiin vaunun piirrokset ja kokoonpanoon tarvittavat laitteistot vuoden 1941 alussa ja saman vuoden toukokuussa TNH-Sv-vaunun prototyypin. Ruotsissa vaunu sai nimekseen Strv m/41 ja niitä rakennettiin yhteensä 116 kappaletta. Vaunujen voimanlähteenä toimi 140:n hevosvoiman Scania-Vabis L1664/13 ja pääaseena 37mm Bofors m/38. Vaunusta päätettiin ottaa myös toinen 122:n vaunun tuotantoerä, jotka saivat nimekseen Strv m/41 SII. Vastaavasti varhemmat vaunut eroteltiin sittemmin nimellä Strv m/41 SI. SII-vaunuun tehtiin joitakin parannuksia ensimmäiseen erään verrattuna, kuten 160 hevosvoiman L-603-moottori, jonka takia myös vaunun runkoa piti suurentaa. Etupanssarointia lisättiin 25 mm:stä 50 millimetriin. Myös tykkitorniin tehtiin joitakin muutoksia. Toisen erän vaunut luovutettiin lokakuun 1943 ja maaliskuun 1944 välillä. 122:ta tilatusta vaunusta valmistettiin kuitenkin lopulta vain 104, sillä loput valmistuneista alustoista käytettiin Sav m/43-rynnäkkötykeissä. SI ja SII-mallit säilyivät Ruotsin armeijan käytössä vuoteen 1957 saakka. Osa muutettiin sittemmin muiksi rynnäkkötykeiksi ja 220 muutettiin Pvb 301-kuljetuspanssarivaunuiksi, joita käytettiin 1970-luvulle saakka. Osa tykkitorneista muutettiin kiinteiksi tuliasemiksi.


title: Henadz Mardas

text: Henadz Aljaksandravitš Mardas (, łacinkaksi "Hienadź Alaksandravič Mardas", ; s. 12. kesäkuuta 1970 Minsk, Valko-Venäjän SNT, Neuvostoliitto, nykyinen Valko-Venäjä) on valkovenäläinen entinen jalkapalloilija ja nykyinen jalkapallovalmentaja. Hän edustaa Valko-Venäjän ykkösliigassa pelaavaa Smarhon ja on pelipaikaltaan puolustaja.


title: Tubuliini

text: Tubuliini on pallomainen proteiini, joka on osa eukaryoottisolujen tukirankaa. Tubuliini polymeroituu mikrotubuluksiksi, joilla on useita tärkeitä tehtäviä muun muassa solunjakautumisessa.


title: Tubuliini

text: Tubuliinit ovat pallomaisia polymeerejä, joista tunnetaan kolmea muotoa α-, β- ja γ-tubuliinit. Kunkin alayksikön molekyylimassa on 50–60 kDa. Näistä tubuliinien muodoista α- ja β-tubuliinit muodostavat αβ-dimeerin, joka sitoutuu GTP-molekyyliin. Nämä dimeerit polymeroituvat ontoksi putkimaiseksi rakenteeksi, jota kutsutaan mikrotubulukseksi. γ-Tubuliini toimii mikrotubuluksien keskuksena. Tubuliinit sitoutuvat GTP-molekyyleihin ja kykenevät hydrolysoimaan sen GDP-molekyyleiksi. Hydrolyysin seurauksena myös tubuliinin konformaatio muuttuu ja näin mikrotubulukset kykenevät venymään ja kutistumaan. Mikrotubuluksillä on tärkeä rooli muun muassa mitoosissa ja aineiden kuljetuksessa solujen sisällä, koska aineenkuljetukseen osallistuvat kinesiinit liikkuvat tubuliiniyksiköitä pitkin.


title: Tubuliini

text: Eräät syöpien hoidossa käytetyt lääkeaineet kuten paklitakseli ja muut taksaanit sekä vinka-alkaloidit ja estramustiini sitoutuvat tubuliiniin ja estävät syöpäsolujen jakautumista. Vinka-alkaloidit estävät mikrotubuluksien muodostumista, kun taas taksaanit estävät niitä purkautumasta. Mikrotubuluksien purkautumista tarvitaan solujen erilaistumisessa. Nämä aineet sitoutuvat β-tubuliiniin.


title: Tubuliini

text: Tubuliinin β-muotoon sitoutuvat myös monet bentsimidatsolifungisidit esimerkiksi tiabendatsoli, fuberidatsoli, karbendatsiimi, benomyyli ja tiofanaatti-metyyli. Nämä fungisidit estävät sienisolujen jakautumista häiritsemällä mitoosia ja meioosia.


title: Zuger Kirschtorte

text: Zug Kirschtorte eli Zugin kirsikkakakku on pyöreä, kahden marenkimaisen pohjan väliin, runsaasti kirsikkasnapsilla kostutetusta täytekakkupohjasta ja kreemistä koottu kakku, joka on kotoisin Zugin kantonista Sveitsistä. Kakun pinnalla on paksu kerros tomusokeria ja reunoilla rouhittua mantelia. Zuger Kirschtorte on suojattu nimike, ja siihen saa käyttää ainoastaan Zugissa tai Rigi-vuoren alueella tuotettua ja poltettua snapsia.


title: Kathleen Ferrier

text: Kathleen Ferrier (22. huhtikuuta 1912 Preston, Lancashire – 8. lokakuuta 1953) oli brittiläinen laulaja, äänialaltaan kontra-altto. Häntä pidettiin Britannian taitavimpiin kuuluvana lyyrisenä kontra-alttona, mutta hänen uransa kesti vain kahdeksisen vuotta, sillä hän kuoli rintasyöpään 41 vuoden iässä. Sairaus oli pidetty julkisuudelta salassa viimeiseen asti, joten laulajattaren kuolema uransa huippuvaiheessa järkytti koko Britanniaa. Tavallisen opettajaperheen tyttärestä ja puhelinkeskuksen hoitajasta taidemusiikin huipulle noussutta Ferrieriä kuvaillaan hänestä tehdyssä televisiodokumentissa "The Life and Art of Kathleen Ferrier" sodanjälkeisten vuosien rakastetuimmaksi naiseksi Britanniassa.


title: Kathleen Ferrier

text: Ferrier oli lahjakas amatööri jo teini-iässä. Hänen aviomiehensä ilmoitti jo miltei 30 vuoden ikäisen vaimonsa 1940-luvun alussa erääseen laulukilpailuun, jonka tämä yllättäen voitti. Siitä lähtien hän panosti ammattilaulajan uraan ja menestyi niin, että vuodesta 1945 alkaen hän esiintyi myös Britannian ulkopuolella. Hänen vakio-ohjelmistoaan olivat kirkkomusiikkiteokset (etenkin Bach, Händel, Mendelssohn) sekä kansanlaulut. Hän teki myös oopperarooleja, joista ensimmäinen oli häntä ajatellen sävelletty Lucretian rooli Benjamin Brittenin "Lucretian ryöstössä". Hänen tunnetuimmaksi oopperaroolikseen muodostui Orfeuksen rooli Gluckin oopperassa "Orfeus ja Eurydike".


title: Kathleen Ferrier

text: Laulajan muistolle omistettu säätiö on vuodesta 1956 järjestänyt vuosittaista oopperalaulajien kilpailua nimeltä "Kathleen Ferrier Awards".


title: Diafounou Gory

text: Diafounou Gory on maalaiskunta Kayesin alueen Yélimanén piirissä Malissa. Sen hallinnollinen keskus Tambacara sijaitsee 35 kilometriä Yélimanésta länteen. Kunnassa on 20 300 ja keskuskylässä 4 600 asukasta (vuonna 2009).


title: Diafounou Gory

text: Diafounou Goryn kunnan pinta-ala on 547 neliökilometriä. Se rajoittuu idässä Yélimanén piirin Goryn ja lännessä Diafounou Diongagan ja Marenkaffon kuntiin, etelässä Kayesin piirin Séro Diamanoun kuntaan sekä pohjoisessa Mauritaniaan.


title: Diafounou Gory

text: Alue on pinnanmuodostukseltaan tasankoa, kukkuloita ja rämeitä. Tasankojen nimet ovat pohjoisessa Mouli, keskiosassa Tambacaran pohjoispuolella Timbréha ja etelässä Guiffin länsipuolella Nema. Kunnan läpi virtaa Senegalin vesistöön kuuluva Térékolé. Kasvillisuus ja eläinkunta ovat kärsineet kuivuudesta, eroosiosta ja ihmisen toiminnasta.


title: Diafounou Gory

text: Seutu kuuluu Sahelin vyöhykkeeseen. Kuiva ja viileä kausi kestää joulukuusta helmikuuhun, kuiva ja kuuma kausi maaliskuusta kesäkuuhun ja sadekausi yleensä kesä-heinäkuusta syys-lokakuuhun. Vuotuinen sademäärä on 400–500 millimetriä. Vuoden keskilämpötila on 28 °C. Kuumana aikana lämpötila kohoaa 45:een ja sadekaudella 35 asteeseen.


title: Diafounou Gory

text: Kuntaan kuuluu 14 virallista kylää ja neljä pikkukylää. Asukkaat ovat etupäässä soninkeja ja vähemmässä määrin fulbeja (haalpular). Vähemmistöinä on bambaroita, khasonkoja ja maureja. Käytännössä kaikki ovat muslimeja.


title: Diafounou Gory

text: Tambacaran, Koméouloun ja Sambagan kautta kulkee Nioron, Yélimanén ja Kayesin välinen maantie RN23. Muiden kylien liikenneyhteydet ovat heikot.


title: Diafounou Gory

text: Väestön pääelinkeinot ovat maanviljely ja karjanhoito. Tärkeimmät viljelykasvit ovat durra, maissi, maapähkinä, lehmänpapu ja vihannekset. Kotieläimiä ovat naudat, lampaat, vuohet, aasit ja hevoset. Lisäksi hyödynnetään metsiä sekä harjoitetaan pienimuotoista kalastusta, käsityöammatteja ja kaupankäyntiä. Tambacarassa, Koméoulou-Sambagassa ja Ouologuélassa pidetään viikoittaiset markkinat. Nuoret miehet muuttavat Malin kaupunkeihin, muihin Afrikan maihin ja Eurooppaan, josta he lähettävät rahaa sukulaisilleen.


title: Diafounou Gory

text: Kunnassa toimii viisi alakoulua, yläkoulu, koulutus- ja kehittämiskeskus (CED) ja kymmenen koraanikoulua. Terveyspalveluihin kuuluu neljä tasoltaan tyydyttävää terveyskeskusta apteekkeineen. Tambacarassa on jopa lääkäri. Vesihuolto käsittää neljän kylän vesipostiverkot sekä joukon kaivoja ja porakaivoja.


title: Kansalaisen tietolaari

text: Kansalaisen tietolaari (alaotsikkona "Nukkuvat hukkuvat – demokratia vaatii tietoa vallankäytöstä") oli Yleisradion TV1-kanavan ohjelmasarja, jota tehtiin vuodesta 1972 vuoteen 1973. Sen kussakin jaksossa tavallisia ihmisiä – tietyn kunnan asukkaita tai tietyn alan työntekijöitä – kokoontui työväen- tai seuratalolle jossakin päin Suomea tenttaamaan viranomaisia, työnantajia ja muita päättäjiä kulloisestakin aiheesta. Ohjelman takana oli Reino Paasilinnan johtama vasta perustettu Erikoisohjelmat-työryhmä. Ohjelman tarkoituksena ja tavoitteena sanottiin olevan laajentaa tavallisten kansalaisten sananvapautta ja suoraa osallistumista päätöksentekoon.


title: Kansalaisen tietolaari

text: Kussakin jaksossa esille tulleet asiat olivat paikallisten asukkaiden tai työntekijäryhmien valitsemia, ja he itse kysyivät haluamiaan asioita haluamiltaan päättäjiltä. Kukin jakso tuotettiin niin, että osallistujia kutsuttiin paikalliselle seuratalolle tai muuhun saliin tilaisuuteen, jossa Paasilinna kertoi ohjelman luonteesta ja tavoitteista. Alkuviikon ajan paikkakuntalaiset harjoittelivat ohjelmaa salissa samaan aikaan, kun television kuvausryhmä kuvasi ja haastatteli aiheeseen liittyviä ihmisiä ja päättäjiä muualla filmikalustolla. Torstai-illan parituntinen suora lähetys aloitettiin insertillä, joka sisälsi koosteen kuvausryhmän tekemistä haastatteluista. Valtaosa lähetysajasta muodostui salissa esitetyistä kysymyksistä ja vastauksista. Suoran lähetyksen päätyttyä osanottajille järjestettiin salissa tanssit. Ohjelmasarjan edetessä jaksojen lähettäminen suorina kiellettiin.


title: Kansalaisen tietolaari

text: Ohjelmasarjan ensimmäinen jakso tehtiin Valkeakoskella, toinen Pohjois-Karjalan Rääkkylässä. Yksi jakso lähetettiin Helsingin työväentalolta, aiheenaan kaupan alan työntekijöiden kysymykset. Työnantajista paikalle saatiin vain työväenliikkeen osuuskaupan Elannon edustajia. Eräässä jaksossa keskusteltiin toimistotyöväen työoloista Tilastokeskuksen johtajien kanssa.


title: Kansalaisen tietolaari

text: Ohjelman tekijätyöryhmä (ainakin Reino Paasilinna, toimittaja Paavo Kähkölä ja ohjaaja Jorma Molarius) palkittiin vuonna 1973 valtion tiedonjulkistamispalkinnolla.


title: Kansalaisen tietolaari

text: Ohjelmasarja sai jatkoa samantapaiseen ideaan perustuvissa ”Iltamissa”, jonka jaksoja olivat muun muassa syksyn 1974 Työvoimailtamat ja seuraavan vuoden Pientilan emäntien iltamat.


title: August Soldan

text: August Leopold Soldan (8. joulukuuta 1870 Helsinki – 5. tammikuuta 1942 Helsinki) oli suomalainen taidemaalari, joka teki pääasiassa maisemamaalauksia.


title: August Soldan

text: Soldanin vanhemmat olivat rahapajan johtaja August Fredrik Soldan ja Marie Soldan omaa sukua Müller. August Soldanin puoliso oli Lydia Soldan omaa sukua Leikas ja heidän poikansa oli taidemaalari Selim Soldan. August Soldan kirjoitti ylioppilaaksi Helsingin ruotsalaisesta normaalilyseosta 1894 ja opiskeli taidealaa Suomen Taideyhdistyksen piirustuskoulussa Helsingissä 1901–1902. Hän teki opintomatkan Tukholmaan ja Kööpenhaminaan 1895.


title: August Soldan

text: Soldanin teoksia hyväksyttiin taidenäyttelyyn ensi kerran 1913. Hän työskenteli piirustuksen ja kaunokirjoituksen opettajana Helsingin teollisuuskoulussa 1903–1904 ja Porvoon kansanopistossa.


title: Selim Soldan

text: Sadok Selim Soldan (13. tammikuuta 1910 Porvoo – 1. tammikuuta 1971 Göteborg, Ruotsi) oli suomalainen taidemaalari, joka teki pääasiassa henkilö- ja maisemamaalauksia.


title: Selim Soldan

text: Soldanin vanhemmat olivat taidemaalari August Soldan ja Lydia Soldan omaa sukua Leikas. Selim Soldan kävi viisi luokkaa Lahden lyseota ja opiskeli taidealaa Suomen Taideyhdistyksen piirustuskoulussa 1928–1931. Lisäoppia hän hankki opintomatkallaan Pariisiin 1939.


title: Selim Soldan

text: Soldanin teoksia hyväksyttiin ensi kerran taidenäyttelyyn 1933. Hän osallistui Suomen Taiteilijaseuran näyttelyyn 1934–1939, 1942, 1943 ja 1956, jolloin hänet kutsuttiin tapahtumaan. Nuorten näyttelyyn Soldan otti osaa 1939, 1940, 1942, 1943 ja 1945 sekä Ruotsin Göteborgissa järjestettyyn yhteisnäyttelyyn 1939. Soldanin teoksia on valittu Amos Andersonin taidemuseon sekä Gösta Serlachiuksen taidesäätiön ja Alfred Kordelinin säätiön kokoelmiin.


title: Selim Soldan

text: Selim Soldan oli Suomen Taiteilijaseuran, Taidemaalariliiton, Suomen Taidepiirtäjien Liiton, Helsingin Taiteilija-Aseveljien ja Göteborgs Konstnärsklubbenin jäsen sekä Taiteilijain Salongin johtokunnan jäsen. Hän sai useita apurahoja ja palkintoja, kuten Hovingin apurahan 1934, viidennen palkinnon valtion taidekilpailussa 1934, von Beckerin stipendin 1934 ja 1938, Kordelinin matkastipendin 1938, Suomen Taiteilijaseuran Kordelinin apurahan 1939 , toisen palkinnon dukaattikilpailussa 1940 ja ensimmäisen palkinnon dukaattikilpailussa 1942.


title: Euro Hockey Tour 2016–2017

text: Euro Hockey Tourin kausi 2016–2017 on sarjan 21. kausi. Siinä pelaavat Suomen, Venäjän, Ruotsin ja Tšekin miesten jääkiekkomaajoukkueet.


title: Timo-Erkki Heino

text: Timo-Erkki Heino (s. 1945) on suomalainen toimittaja, joka työskenteli pitkään Yleisradiossa ja erikoistui tutkivaan journalismiin, josta hänet on palkittu kolmella Lumilapio-palkinnolla. Hän toimii nykyisin freelancerinä.


title: Timo-Erkki Heino

text: Heino on toiminut muun muassa Yle TV1 -kanavan MOT-ohjelman toimittajana ja Ykkösdokumentti-ohjelmapaikan vastaavana tuottajana. Vuonna 1994 hänelle myönnettiin tiedonjulkistamisen valtionpalkinto Etelä-Afrikkaa käsitelleistä dokumenteistaan.


title: Timo-Erkki Heino

text: Heino opiskeli 1960-luvun lopulla valokuvausta Taideteollisen korkeakoulun Kamerataiteen osastolla ja aloitti journalistin Lehtikuvan valokuvaajana 1968. Marras-joulukuussa 2007 Heino piti valokuvanäyttelyn helsinkiläisessä galleria Laterna Magicassa.


title: Edgar Grönblom

text: Ernst Edgar Grönblom (1. marraskuuta 1883 Turku – 25. tammikuuta 1960 Helsinki) oli suomalainen kauppaneuvos ja teknisen tukkukaupan alalla toimivan Oy Grönblom Ab:n toimitusjohtaja. Yhtiö toimittaa työkaluja ja tarvikkeita teollisuudelle ja on johtavia työstökoneiden ja dieselmoottorien maahantuojia Suomessa.


title: Edgar Grönblom

text: Grönblomin vanhemmat olivat kauppaneuvos Ernst Richard Grönblom (1859–1934) ja Anna Maria Asplund (1856–1948). Hän pääsi ylioppilaaksi Turun ruotsalaisesta reaalilyseosta 1902 ja valmistui Dresdenin kauppaoppilaitoksesta 1904.


title: Edgar Grönblom

text: Grönblom oli isänsä vuonna 1897 perustaman Oy Grönblom Ab:n palveluksessa vuodesta 1904 ja hän oli yhtiön toimitusjohtajana 1919–1953 ja sen jälkeen yhtiön johtokunnan puheenjohtajana 1953–1960. Vuosina 1914–1918 Grönblom johti toiminimen haarakonttoria Pietarissa ja Moskovassa. Hän oli Turun kaupungin komendanttina 1918 ja ylennettiin reservin kapteeniksi samana vuonna. Grönblom oli Alankomaiden varakonsulina Turussa 1923–1933. Hän sai kauppaneuvoksen arvon 1938 ja kauppatieteiden kunniatohtorin arvon 1953.


title: Edgar Grönblom

text: Grönblom oli Oy Vuoksenniska Ab:n, Tammer Tehtaat Oy:n sekä Crichton-Vulcanin johtokunnan jäsenenä sekä Suomen Teknisen kauppaliiton puheenjohtajana 1945-1948. Hän kuului Turun kaupunginvaltuustoon 1919–1924 ja oli Åbo Akademin valtuuskunnan jäsen vuodesta 1919, Turun ruotsalaisen teatterin johtokunnan jäsen 1916–1934 ja Helsingin ruotsalaisen teatterin valtuuskunnan jäsen vuodesta 1933.


title: Edgar Grönblom

text: Grönblom oli naimisissa vuodesta 1911 Gerda Kyrklundin kanssa. Heidän poikansa diplomi-insinööri Sven Grönblom (1913–2006) oli Oy Grönblom Ab:n palveluksessa 1938–1992 myynti-insinöörinä, teknillisenä johtajana, toimitusjohtajana sekä hallituksen puheenjohtajana ja jäsenenä. Hän oli myös Helsingin kaupunginvaltuutettuna.


title: Edgar Grönblom

text: Edgar Grönblom osti vuonna 1928 Helsingin Eirasta Armfeltintien ja Rehbinderintien kulmasta arkkitehti Onni Tarjanteen vuonna 1911 pankinjohtaja Georg Sidorowille suunnitteleman jugendhuvilan jota alettiin kutsua myöhemmin Grönblomin taloksi. Talon sisustuksen oli suunnitellut Harry Röneholm ja talon puutarhassa oli kuvanveistäjä Viktor Janssonin tekemä suihkukaivo. Grönblom muutti perheineen taloon asumaan vuonna 1933. Myöhemmin talossa asui hänen poikansa Sven Grönblom ensin perheineen, sitten yksin kunnes talo jäi tyhjilleen vuonna 2006 hänen kuoltuaan. Perilliset eivät päässeet sopuun talon kohtalosta ja niinpä autioitunut talo rapistui niin että se herätti jo huomiota tiedotusvälineissäkin. Perikunta myi lopulta talon keväällä 2016.


title: Edgar Grönblom

text: Edgar Grönblomin veli diplomi-insinööri, vuorineuvos Berndt Grönblom oli Oy Vuoksenniska Ab:n perustaja ja toimitusjohtaja.


title: Greg Clarke

text: Greg Clarke (s. 1957) on englantilainen jalkapallovaikuttaja, joka on toiminut Englannin jalkapalloliiton The Football Associationin puheenjohtajana vuodesta 2016 lähtien.


title: Greg Clarke

text: Aiemmin Clarke on toiminut The Football Leaguen puheenjohtajana. Hän on toiminut myös Leicester Cityn johtotehtävissä.


title: 74 (luku)

text: 74 (seitsemänkymmentäneljä) on luonnollinen luku, jota edeltää 73 ja seuraa 75.


title: Lucian Gogonel

text: Lucian Gogonel (s. 23. maaliskuuta 1973 Galați, Romania) on romanialais-ranskalainen karateka. Hän on kuusinkertainen Kyokushinin Euroopan-mestari. Gogonel on voittanut mestaruudet kolmessa eri painoluokassa. Lisäksi hän on voittanut kevytsarjan maailmanmestaruuden 2005. Gogonel on myös kahdeksankertainen Romanian mestari ja kolminkertainen Ranskan mestari.


title: Lucian Gogonel

text: Lucian Gogonel syntyi Romaniassa, jossa hän kiinnostui jo nuorena kamppailulajeista. Romania oli kuitenkin vahva kommunistimaa tuolloin ja Budo-lajien harjoittaminen oli kiellettyä. Sen sijaan hän harrasti nuorena muun muassa Kreikkalais-roomalaista painia, ammuntaa ja yleisurheilua. Gogonel oli lukiossa Romanian vallankumouksen aikana, jonka päätyttyä kommunismi poistui ja Gogonel alkoi harjoitella Kyokushinia 17-vuotiaana kotikaupungissaan Galațissa. Hänen ensimmäinen ohjaaja oli tuolloin senpai Lucian Ungureanu, vyöarvoltaan 5. dan. Ungureanu oli keskittynyt enemmän Kyokushinin henkiseen puoleen ja Gogonelin mukaan auttoi häntä opettelemaan kunnioitusta kamppailulajeissa. Gogonel oppi myös hänen kauttaan arvostamaan kataa ja kihonia.


title: Lucian Gogonel

text: 1990 Gogonel osallistui ensimmäisen kerran paikalliseen turnaukseen Romaniassa ja seuraavana vuonna hän voitti Romanian nuorten mestaruuden alle 70-kiloisten sarjassa.


title: Lucian Gogonel

text: 1992 Gogonelin ensimmäinen ohjaaja Ungureanu antoi opetusvastuun yhdelle vanhimmalleen oppilaalleen Sorin Fechetille, joka auttoi Gogonelia ottelemaan. Ja 1994 hän saavutti pronssia Romanian alueellisessa mestaruuskisoissa kevytsarjassa. Viidensissä Romanian mestaruuskilpailuissa Gogonel voitti kevytsarjan mestaruuden Sibiussa. Samana vuonna hän osallistui ensimmäisiin kansainvälisiin kisoihin unkarissa, Szolnok Cupiin, mutta ei saavuttanut suurta menestystä.


title: Lucian Gogonel

text: Gogonel osallistui 1995 kuukauden kestäneeseen leiriin Poiana Brasovissa, Romaniassa, jota piti entinen Kyokushinin Euroopan-mestari Nicholas Pettas. Gogonel itse piti leiriä erittäin arvokkaana kehityksensä kannalta. Menestystä tuli myös samana vuonna, kun Gogonel voitti Romanian alueellisen mestaruuden kevytsarjassa, sekä Romanian mestaruuden toisen kerran peräkkäin. Hän voitti myös ensimmäisen järjestetyn Apullum Cupin Romaniassa, jossa Gogonel voitti kaikki neljä otteluaan kevytsarjassa. Hän osallistui myös ensimmäisen kerran EM-kilpailuihin, jotka järjestettiin Romaniassa.


title: Lucian Gogonel

text: Gogonelin menestys jatkui Romaniassa myös 1996, kun hän saavutti jälleen Romanian alueellisen mestaruuden, sekä Romanian mestaruuden kevytsarjassa. Gogonel voitti pronssia pienimuotoisessa Balkanian mestaruuskilpailuissa, jossa hän voitti yhden kamppailun. Gogonel puolusti myös viime vuoden Apullum Cupin mestaruutta kevytsarjassa, jonka hän voitti toistamiseen.


title: Lucian Gogonel

text: 28-vuotiaana hän muutti Bukarestiin ja sieltä pian Ranskaan, jossa hän on asunut siitä asti.


title: BM-27

text:
BM-27 Uragan (, "hurrikaani") on Neuvostoliiton armeijassa 1975 käyttöön otettu 220 mm järeä raketinheitin. Raketteja on 16 ja suurin kantomatka noin 35 km.
9М27Ф-raketin massa on 380 kg josta taistelukärki 100 kg. Termobaarisessa 9М51-raketissa on 143 kg taistelukärki. Lisäksi käytettävissä on useamman tyyppisiä rypäleammuksia, sirotemiinoja ja kemiallinen taistelukärki.


title: BM-27

text: Järjestelmä on sijoitettu ZIL-135LM-kuorma-auton lavalle.


title: BM-27

text: BM-27 uudistettiin 2000-luvulla 9K512 Uragan-1M -malliksi, jolloin ajoneuvoalustaksi tuli MZKT-7930 ja sillä voi ampua myös BM-30 Smertšin 300 mm raketteja. Venäjän armeija sai uudistettuja malleja käyttöönsä vuonna 2015.


title: BM-27

text: Ukrainassa BM-27:sta on kehitetty Bastion-03, jossa ajoneuvoalustana on KrAZ-6322.


title: BM-30

text: BM-30 Smertš (, "pyörremyrsky") on Neuvostoliiton armeijassa 1987 käyttöön otettu 300 mm järeä raketinheitin.


title: BM-30

text: Raketteja on 12. Raketin massa on 800 kg ja pienin ampumaetäisyys 20 ja suurin 70 km. Taistelukärki on räjähtävä, termobaarinen, rypäleammus, sirotemiinoja tai onteloammus panssariajoneuvoja vastaan.


title: BM-30

text:
9M528-raketin massa on 815 kg josta taistelukärki 243 kg. Sen suurin kantomatka jopa 90 km.
Vuonna 2012 kehitettiin ulkomaiselle asiakkaalle 9M542-raketti, jonka suurin kantomatka on 120 km ja pienin 40 km. Taistelukärki on 150 kg. Tämä on tarkoitus ottaa Venäjällä käyttöön Tornado-C-raketinheittimessä.


title: BM-30

text:
Järjestelmä on sijoitettu MAZ-79111 tai MAZ-543M -kuorma-auton lavalle.
Intialle toimitetuissa raketinheittimissä vaihtoehtona on Tatra 816.


title: Casper von Koskull

text: Casper Wilhelm von Koskull [fon 'kuːskʊl] (s. 3. syyskuuta 1960) on suomalainen pankkiiri ja yritysjohtaja, joka on toiminut Nordean konsernijohtajana 1. marraskuuta 2015 lähtien tanskalaisen Christian Clausenin erottua Nordean palveluksesta. Hänen 1,3 miljoonan euron peruspalkkansa nostaa hänet parhaiten palkattujen suomalaisten joukkoon.


title: Casper von Koskull

text: Von Koskull on työskennellyt Nordean palveluksessa vuodesta 2010 lähtien, jolloin hän aloitti Nordean johtoryhmässä suurasiakkaista ja pääomamarkkinoista vastaavan liiketoiminta-alueen johtajana. Ennen Nordeaa hän työskenteli muun muassa Citibankin, UBS:n ja Goldman Sachsin palveluksessa Helsingissä, Lontoossa, New Yorkissa ja Frankfurtissa.


title: Casper von Koskull

text: Von Koskull on valmistunut ekonomiksi Helsingin kauppakorkeakoulusta ja opiskellut Harvard Business Schoolissa "Management Development" -ohjelmassa. Hän on Kansainvälisen kauppakamarin Suomen valtuuskunnan sekä Partiosäätiön hallintoneuvoston jäsen.


title: Victor Teixeira

text: Victor Teixeira (s. 1983) on alankomaalainen karateka. Hän on kilpaillut Kyokushinin eri järjestöissä, kuten IKO1-, WKO- ja IBKO-järjestöissä. IKO1:ssä Teixeira saavutti muun muassa kolme hopeaa EM-kilpailuissa 2008, 2009 ja 2010. KWF-liitossa hän saavutti kevytsarjan Euroopan-mestaruuden 2012.


title: Victor Teixeira

text: Teixeira aloitti kyokushinin harjoittelemisen 9-vuotiaana setänsä innostamana. Neljä vuotta myöhemmin hän saavutti Hollannin nuorten mestaruuden 1996 ja voitti saman turnauksen myös vuosina 1998, 1999 ja 2001, jonka jälkeen Teixeira alkoi kilpailla aikuisten tasolla.


title: Victor Teixeira

text: Hän voitti Belgiassa Flanderin mestaruuskilpailut vuosina 2000 ja 2004. Teixeira saavutti myös Saksassa hopeaa pienemmässä turnauksessa vuonna 2004 ja otteli samana vuonna ensimmäistä kertaa EM-kilpailuissa Riesassa, Saksassa. Hän sijoittui viidenneksi alle 70-kiloisten sarjassa. Teixeira voitti ensimmäistä kertaa Alankomaiden mestaruuden 2005 ja sijoittui saman vuoden EM-kilpailuissa viidenneksi.


title: Victor Teixeira

text: Hän jatkoi menestystään vuonna 2006 ja voitti toisen kerran Alankomaiden mestaruuden, lisäksi EM-kilpailuissa Barcelonassa Teixeira saavutti pronssia.


title: Victor Teixeira

text: Vuonna 2007 Teixeira osallistui vain yhteen turnaukseen. Hän kilpaili ensimmäistä kertaa World Openissa, Tokiossa, jossa Teixeiran turnaus päättyi toisella kierroksella.


title: Victor Teixeira

text: Vuodet 2008–2010 Teixeira saavutti EM-kilpailuissa menestystä, mutta jäi loppuottelussa aina hopealle. Hän saavutti kolmannen kerran Alankomaiden mestaruuden vuonna 2008. Sitä vastoin Teixeira sai ensimmäisen EM-hopeamitalin Vitoriassa, Espanjassa. Hän hävisi loppuottelussa Piotr Moczydlowskille. Teixeira kilpaili myös ensimmäistä kertaa European Openissa, jossa hän sijoittui viidenneksi.


title: Victor Teixeira

text: Sama toistui myös 2009, kun Teixeira voitti Alankomaiden mestaruuden neljännen kerran urallaan. Kiovan EM-kilpailuissa hän eteni toistamiseen loppuotteluun, jossa Teixeira hävisi tällä kertaa Jevgen Jakovenkolle.


title: Victor Teixeira

text: 2010 Teixeira saavutti viidennen peräkkäisen Alankomaiden mestaruuden. Myös EM-kilpailuissa hän eteni alle 70-kiloisten sarjassa kolmannen kerran loppuotteluun. Teixeira kuitenkin hävisi myös kolmannen kerran peräkkäin loppuottelun, tällä kertaa Stanislav Romancheville. Hän voitti ensimmäistä kertaa Los Angelesissa Yhdysvaltain mestaruuden, sekä Ranskan Openin.


title: Victor Teixeira

text: Teixeira osallistui toista kertaa World Openiin 2011. Edellisen turnauksen tapaan hän eteni toiselle kierrokselle johon myös hänen turnauksensa päättyi.


title: Victor Teixeira

text: Vuoden 2011 jälkeen Teixeira alkoi kilpailemaan Kyokushinin muissa järjestöissä. Hän saavutti All Japan Kyokushin Cupin 2012 IBKO-järjestössä alle 75-kiloisten sarjassa. Teixeira voitti myös 2012 WKO-järjestön Shinkyokushin Alankomaiden mestaruuden alle 70-kiloisten sarjassa. Hän voitti Euroopan-mestaruuden KWF-liitossa 2012. Espanjassa järjestetyn EM-kilpailun loppuottelussa Teixeira voitti Artem Solovyevin.


title: Brad Pickett

text: Brad Pickett (s. 24. syyskuuta 1978 Lontoo) on englantilainen uransa lopettanut vapaaottelija. Hän on entinen Cage Ragen britannian höyhensarjan mestari. Pickett otteli UFC:ssä vuosina 2011–2017. Hän voitti urallaan muun muassa Demetrious Johnsonin.


title: Brad Pickett

text: Pickett aloitti vapaaottelemisen Cage Ragessa marraskuussa 2004, jolloin hän voitti avausottelunsa Stuart Grant teknisellä tyrmäyksellä 17 sekunnissa. Pickett hävisi seuraavan kamppailunsa Chris Freebornille teknisellä tyrmäyksellä toisessa erässä. Hän voitti seuraavat kaksi ottelua Aaron Blackwellia ja Jordan Milleria vastaan teknisellä tyrmäyksellä ja luovutuksella molemmat toisessa erässä.


title: Brad Pickett

text: Voittojen myötä Pickett otteli Cage Ragen britannian höyhensarjan mestaruudesta Ozzy Halukia vastaan 10. syyskuuta 2005. Pickett voitti mestaruuden teknisellä tyrmäyksellä toisessa erässä ajassa 4:25.


title: Brad Pickett

text: Hän puolusti mestaruuttaan heti seuraavassa ottelussaan Robbie Olivieria vastaan 4. helmikuuta 2006. Pickett voitti kolmieräisen kamppailun tuomariäänin.


title: Alvettulan taistelu

text: Alvettulan taistelu oli nykyään Hämeenlinnaan kuuluvan entisen Hauhon pitäjän Alvettulassa 26.–27. huhtikuuta 1918 käyty Suomen sisällissodan taistelu, jossa punaiset ylittivät valkoisten hallussaan pitämän Alvettulan sillan. Heidän tarkoituksenaan oli raivata tie Lahden suuntaan matkalla olleelle usean tuhannen hengen pakolaiskuormastolle. Taistelu muistetaan erityisesti Valkeakosken naiskaartista, jonka sotilaat onnistuivat viimein useiden tuntien taistelun jälkeen ylittämään sillan ja rynnäköimään kohti valkoisten puolustusasemia. Alvettulan lisäksi punakaartilaiset ottivat vetäytymisensä aikana yhteen valkoisten ja heidän rinnallaan sotineiden saksalaisjoukkojen kanssa myös Laitikkalan, Hauhon ja Syrjäntaan taisteluissa, jotka kaikki tunnetaan yhtenä sisällissodan verisimmistä taisteluista.


title: Alvettulan taistelu

text: 6. huhtikuuta tapahtuneen valkoisten Tampereen valtauksen jälkeen alkoivat punaiset pian vetäytyä läntisestä Suomesta kohti itää. Hämeenlinnaan oli kuun loppuun mennessä kerääntynyt useita tuhansia Satakunnasta, Varsinais-Suomesta ja Hämeestä paenneita punaisia ja heidän perheenjäseniään. Hangossa maihinnousseiden saksalaisten lähestyessä Hämeenlinnaa pakolaiset lähtivät liikkeelle 25. huhtikuuta tarkoituksenaan edetä Hauhon kautta Lahteen ja sieltä edelleen rajan yli Neuvosto-Venäjälle. Viimeisenä kaupungista poistuivat seuraavana päivänä Hämeenlinnan ja Parolan punakaartilaiset.


title: Alvettulan taistelu

text: Hauholle pyrki myös pohjoisesta Tampereen suunnalta lähteneitä punaisia, kuten Lempäälän punakaartilaisia ja Valkeakosken naiskaartin jäseniä. Noin 30 kilometrin päässä Hämeenlinnan pohjoispuolella pakolaisten piti ylittää Alvettulanjoki pari vuotta aikaisemmin valmistunutta siltaa pitkin, joka kuitenkin oli valkoisten hallussa. Sitä oli puolustamassa Adolf Renvaldin komentaman 1. Etelä-Pohjanmaan reservipataljoonan 2. komppania.


title: Alvettulan taistelu

text: Taistelut Alvettulan sillalla alkoivat 26. huhtikuuta, kun punaisten tykistö alkoi viiden aikaan aamulla tulittaa joen pohjoisrannalla olleita valkoisten asemia läheiseltä Lyömäeltä sekä Alvettulan työväentalon pihamaalta. Valkoiset olivat suunnanneet konekiväärinsä sillalle, mutta punaiset hyökkäsivät tästä huolimatta sen yli vielä samana iltana. Laukaustenvaihto jatkui läpi yön, mutta punaiset eivät onnistuneet ylittämään siltaa vasta kuin seuraavana aamupäivänä. Tuolloin etujoukkoina olivat paperityöläinen Hilja Järvisen johtama Valkeakosken naiskaarti sekä Pälkäneen punakaarti, päällikkönään taistelussa kaatunut torpparin poika Aleksi Oksanen.


title: Alvettulan taistelu

text: Iltapäivällä punaiset tekivät uuden rynnäkön ja mursivat lopulta ylivoimansa ansiosta valkoisten puolustuslinjan, joka oli rakennettu joen laidalla olevan peltoaukean reunalle. Valkeakosken ja Pälkäneen kaartilaisten ohella taistelussa kerrotaan kunnostautuneen Joonas Paltan johtaman Sahalahden punakaartin. Suurin ansio läpimurrosta on kuitenkin annettu Valkeakosken naisille, vaikka he eivät tiettävästi menettäneetkään yhtään kaatunutta.


title: Alvettulan taistelu

text: Valkoisten poistuttua puolustusasemistaan pääsi 4 000–5 000 hengen ja yli tuhannen hevosen pakolaiskuormasto vihdoin jatkamaan matkaansa kohti Hauhon kirkonkylää. Kun joukko oli iltaan mennessä ylittänyt sillan, yrittivät punaiset räjäyttää sen, mutta eivät kuitenkaan saaneet aikaan suuria vaurioita. Seuraavaksi pakolaiset joutuivat ylittämään parin kilometrin päässä olevan Vuolteen sillan. Sitä oli vartioimassa vain kuuden valkoisen ryhmä, jonka punaiset kukistivat nopeasti. Pohjoiseen perääntyneet valkoiset saivat kuitenkin pian avukseen everstiluutnantti Johan Linsénin johtaman 8. Porin rykmentin 3. pataljoonan ja valtasivat molemmat sillat nopeasti takaisin vielä saman päivän aikana. Itää kohti vetäytyessään punaiset joutuivat kiivaisiin taisteluihin vielä Hauhon kirkonkylässä ja Tuuloksen Syrjäntaassa, ennen jäämistään vihollisen saartorenkaaseen hieman ennen Lahtea.


title: Alvettulan taistelu

text: Taistelun aikana kaatui noin 150 punakaartilaista. Lisäksi Alvettulan koululle perustettiin sidontapaikka, jonne jäi noin 60 haavoittunutta. Suomen sotasurmat -tietokantaan Alvettulan taistelun kahtena päivänä on Hauholle merkitty kaatuneiksi 11 valkoista, jotka ovat yhtä lukuun ottamatta kaikki kotoisin Pohjanmaalta.


title: Alvettulan taistelu

text: Alvettulan vanhaan siltaan on vuonna 1988 kiinnitetty taistelun molempien osapuolten yhteinen muistolaatta, jossa on teksti "”Tällä sillalla taisteltiin huhtikuussa 1918”". Lisäksi Tapolan talon pellolla sijaitsevalle 34 punaisen joukkohaudalle on pystytetty muistomerkki. Molemmat muistomerkit ovat osa Hauhon 1918 kulttuuripolkua. Alvettulan ympäristössä on myös useita muita punakaartilaisten hautoja.


title: Nergal (mytologia)

text: Nergal (myös muodossa "Nerigal" ja "Nirgal") oli Mesopotamiassa palvottu manalan, ruton, sodan ja metsästyksen jumala. Nergal tunnettiin sekä Akkadin, Assyrian että Babylonian asukkaiden keskuudessa. Alun perin Nergal oli maan jumala, joka toi ihmisten kiusaksi kesän polttavan kuumuuden, kuumeen ja kulkutaudit. Hän oli Ereškigalin puoliso, ja tunnettiin myös nimillä Lugalgirra ja Meslamta’ea.


title: Nergal (mytologia)

text: Kuvituksessa hänet esitettiin usein leijonana. Raamatussa Nergal mainitaan toisen kuninkaiden kirjan kohdassa 17:30:


title: Johorin–Singaporen pengertie

text: Johorin–Singaporen pengertie yhdistää Singaporen saaren Johor Bahrun kaupunkiin, joka sijaitsee mantereella Malesian puolella. Pengertie kulkee Johorensalmen poikki. Penkereellä kulkee myös rautatie.


title: Johorin–Singaporen pengertie

text: Pengertie on 1,2 kilometriä pitkä ja valmistui vuonna 1924. Pengertä levennettiin liikenneruuhkien helpottamiseksi vuonna 1974.


title: Johorin–Singaporen pengertie

text: Penger erottaa Johorensalmen länsi- ja itäosan vedet toisistaan ja aiheuttaa siten saasteiden kertymistä. Penkereen avaamista niin, että merivesi pääsisi virtaamaan salmessa, on suunniteltu.


title: Butyyli-isosyanaatti

text: Butyyli-isosyanaatti (CHNO) on isosyanaatteihin kuuluva orgaaninen yhdiste. Yhdistettä voidaan käyttää lähtöaineena ja katalyyttinä orgaanisen kemian synteeseissä.


title: Butyyli-isosyanaatti

text: Butyyli-isosyanaatti on huoneenlämpötilassa väritöntä nestettä. Yhdiste reagoi muun muassa veden ja alkoholien kanssa. Butyyli-isosyanaatti ärsyttää silmiä, ihoa ja hengitysteitä ja sille altistumisesta voi aiheutua syövytysvammoja.


title: Butyyli-isosyanaatti

text: Butyyli-isosyanaattia valmistetaan butyyliamiinin ja fosgeenin välisellä reaktiolla.


title: Butyyli-isosyanaatti

text: Butyyli-isosyanaatia käytetään valmistettaessa fungisideja kuten benomyyliä ja sulfonyyliurealääkkeitä kuten tolbutamidia. Sitä käytetään myös katalyyttinä valmistettaessa aryylisulfonyyli-isosyanaatteja. Butyyli-isosyanaatti reagoi sulfonamidin kanssa muodostaen ureajohdannaisen, joka reagoi fosgeenin kanssa muodostaen aryylisulfonyyli-isosyanaatin ja samalla katalyyttinä toimiva butyyli-isosyanaatti vapautuu.


title: Erwin Wurm

text: Erwin Wurm (s. 27. heinäkuuta 1954 Bruck an der Mur) on itävaltalainen kuvanveistäjä. Wurmin taiteessa on vaikutteita readymade, pop-taiteesta ja käsitetaiteesta.


title: Erwin Wurm

text: Wurm opiskeli taidehistoriaa, kieliä ja kirjallisuutta Grazin yliopistossa vuosina 1974 – 1977 ja jatkoi tämän jälkeen taideopintojaan Mozarteumissa vuosina 1977 – 1979. Hän työskenteli vuonna 1983 Wienin teknillinen yliopiston assistenttina. Vuonna 1995 hän oli vierailevana professorina École des Beaux-Artsissa Pariisissa ja vuosina 1996 - 1997 Linzin yliopistossa. Vuosina 2002 – 2021 hän oli Wienin yliopiston professorina.


title: Erwin Wurm

text: One Minute Sculptures –teossarjassaan Wurm innoittaan museokävijöitä tekemään omia yhden minuutin veistoksiaan. Valokuvin toteutetuissa veistoksissa ihmiset ja arkiset esineet yhdistyvät yllättävillä tavoilla. Niiden kautta huomaa, että on helpompi olla, kun itseään ei aina ota niin vakavasti ja asettuu joskus alttiiksi omituisuuksille. Yhden minuutin veistoksista tuli tunnettuja, kun rockbändi Red Hot Chili Peppers teki omia versioitaan Wurmin ideoista Can't Stop-kappaleen videoon.


title: Itäinen maakunta (Sambia)

text: Itäinen maakunta on Sambian maakunta. Alueen pinta-ala on 51 476 km². Asukasluku oli 1 592 661 vuonna 2010. Hallinnollinen keskus on Chipata. Maakunta rajautuu Luangwajokeen ja Keskiseen maakuntaan lännessä. Malawi sijaitsee alueen itäpuolella ja etelässä Mosambik. Pohjoisessa alue rajautuu Muchingan maakuntaan.


title: Michael Aaronin Pianokoulu

text: Michael Aaronin Pianokoulu, viralliselta nimeltään Pianokoulu, on alun perin Yhdysvalloissa julkaistu nuottijulkaisu, joka oli 1900-luvun loppupuolen ajan Suomessakin yksi suosituimmista pianonsoiton perusopetusmateriaaleista. Sen laati Michael Aaron, ja neliosaisen sarjan ensimmäisen osan julkaisi suomeksi Musiikki-Fazer vuonna 1954 Matti Raution ilmeisesti saksankielisestä laitoksesta toimittamana. Vuonna 1971 siitä otettiin jo 26. painos.


title: Michael Aaronin Pianokoulu

text: Aaronin "Pianokoulua" ja siihen perustuvaa pianon alkeisopetusta kritisoidaan nykyisin luovan musisoinnin unohtamisesta ja pelkkiin nuotteihin tuijottamisesta. Muun muassa vapaa säestystaito on nyttemmin tuotu alkeisopetukseen, vaikka Aaronin "Pianokoulu" ei sitä opeta. Aaronin sijasta suomalaisessa musiikinopetuksessa käytetään nykyisin yleensä modernimpia oppimateriaaleja kuten "Suomalainen pianokoulu" 1–3 (Ritva Lehtelä, Anja Saari, Eeva Sarmanto-Neuvonen, WSOY 1989), "Musikatti" (Lauri Kilpiö, Junio Kimanen ja Antti Kaihola, Ambitone 2002) tai "Pianon avain" 1–2 (Meri Louhos, Hui-Ying Liu-Tawaststjerna ja Carlos Juris).


title: Michael Aaronin Pianokoulu

text: Michael Aaron (n. 1899–1963) oli brittiläinen pianisti, joka opiskeli Lontoon Royal College of Music -konservatoriossa. Hän muutti Yhdysvaltoihin, jossa hän kehitti ja laati "Pianokoulunsa". Sen julkaisi vuonna 1945 Belwin-Mills-kustannusyhtiö.


title: Sarvikuono (täsmennyssivu)

text: Sarvikuono voi viitata johonkin seuraavista:


title: 36. Waffen-SS-divisioona

text: 36. Waffen-SS-divisioona tai SS-Dirlewanger" oli pahamaineisin SS-divisioona. Se ei käyttänyt SS:n tunnuksia, vaikka oli sen alainen. Dirlewangerin miehet tunnistettiin normaalien SS-riimukirjaimien sijasta kauluslaatoissa olevista ristikkäisistä kivääreistä ja niiden alla olleesta käsikranaatista. Divisioonan kypärätunnuksessa puolestaan oli kaksi käsikranaattia ristikkäin. Nimensä divisioona sai sen komentajalta Oskar Dirlewangerilta. Divisioona koostui salametsästäjistä, keskitysleirivangeista sekä muiden yksiköiden häirikkötapauksista. Yksikkö oli tarkoitettu partisaanien vastaiseen toimintaan.


title: 36. Waffen-SS-divisioona

text: Vuonna 1940 Dirlewanger sai muodostettavakseen rangaistusyksikön, johon ensin värvättiin ainoastaan tuomittuja salametsästäjiä. Myöhemmin siihen kerättiin vankiloista ja keskitysleireiltä paatuneita taparikollisia, homoseksuaaleja, poliittisia vankeja ja jopa psykiatristen sairaaloiden asukkeja. Alun perin tarkoituksena oli antaa yksikön sotilaille mahdollisuus lunastaa vapautensa ja parantaa maineensa sotimalla urhoollisesti, mutta nopeasti kävi ilmi että yksikön sotilaat jatkoivat aiempia ”harrastuksiaan” univormun turvin. Kidutukset, raiskaukset ja pahoinpitelyt olivat arkipäivää, ja kohdistuivat niin partisaaneihin kuin syyttömään siviiliväestöönkin.


title: 36. Waffen-SS-divisioona

text: Yksikkö paisui sadasta miehestä ensin prikaatiksi ja sittemmin muodostettiin 36. Waffen-SS-divisioona. Se toimi Puolassa ja Valko-Venäjällä taistelussa partisaaneja vastaan, sai runsaasti moitteita ylemmiltä tahoilta, ja sitä vaadittiin hajotettavaksi, mutta itse Heinrich Himmler oli mieltynyt osastoon ja katsoi sen toimintaa läpi sormien. Normaalissa rintamasodankäynnissä yksikkö pärjäsi yleensä huonosti, lukuun ottamatta joitain sodan loppuvaiheen viivytystaisteluja, joissa se kunnostautui.


title: Velikije Luki (yhtye)

text: Velikije Luki on vuonna 1982 perustettu virolainen punk-yhtye.


title: Velikije Luki (yhtye)

text: Alkuperäinen kokoonpano vaihteli solistia Ivo Uukkiveä eli Munkia lukuun ottamatta vuosien 1987-1992 välisenä aikana. Allan Vainola ja Peep Männil olivat kuitenkin mukana vuosina 1982-1984. Alkuperäinen kokoonpano palasi puoliksi sattumalta yhteen uudestaan vuonna 1992 ja on pysynyt siitä lähtien samana tähän päivään asti.


title: EMC sähköasennuksissa

text: Kapasitiivisen kytkeytymisen aiheuttamat häiriöt johtuvat yleensä sähköjohtojen väliin syntyvistä sähkökentistä. Kapasitiivista kytkeytymistä saadaan vähennettyä sähköjohtojen asettelulla. Jos mahdollista, asennetaan johdot mahdollisimman kauas toisistaan. Jos tämä ei kuitenkaan ole mahdollista, ja joudutaan asentamaan johdot lähekkäin, voidaan käyttää sähköä johtavalla materiaalilla koteloitua johtoa. Sähköjohtojen asennuksessa voidaan myös pyrkiä asettelemaan johdot siten että niiden kohtisuora pinta-ala on mahdollisimman pieni.


title: EMC sähköasennuksissa

text: Galvaaniset eli johtuvat häiriöt kytkeytyy kahden laitteen tai osan välillä johtavan yhteyden kautta, joka tyypillisesti on maajohdin tai tehonsyöttöjohdin. Myös muiden häiriökytkeytymismuotojen lopullinen häiriö on usein galvaaninen häiriö. Differentiaalimuotoinen (DM) häiriöllä voidaan mitata johtimien välisenä virtana tai jännitteenä. Yhteismuotoinen (CM) häiriö kulkeutuu johtimissa saman vaiheisina, joten se ei aiheuta jännite-eroa. Tällainen häiriö voidaan mitata samanvaiheisena virtana tai jännitteenä signaalijohtimien ja maan väliltä.


title: EMC sähköasennuksissa

text: Häiriöille herkästi altistuvien laitteiden kanssa pitää ottaa huomioon miten kyseisiä häiriöitä voitaisiin estää. Laitteen ja sen johtimien oikealla sijoittelulla voidaan vähentää sähkö- ja magneettikenttien välityksellä aiheutuvia häiriöitä. Eli häiriöille herkät laitteet tulee pitää erillään tyypillisistä häiriölähteistä, kuten muuntajista. Kapasitiivista ja induktiivista kytkeytymistä pystytään myös vähentämään laitteen koteloinnilla. Koteloiden mahdolliset aukot pitää olla mahdollisen pieniä ja tiiviitä, jotta sähkömagneettinen säteily pysyy kotelon ulkopuolella. Jos laitteen kotelo on sähköä johtavaa materiaalia, se toimii Faradayn häkin lailla laitteen suojana. Galvaanisten häiriöiden suojana laitteessa on hyvä olla ylijännitesuoja.


title: EMC sähköasennuksissa

text: Sähköasennuksissa on otettava huomioon muiden laitteiden aiheuttamia sähkömagneettisia häiriöitä. Tämän lisäksi myöskään itse laite tai sähköasennus ei saisi tuottaa kohtuuttomasti sähkömagneettista häiriötä. Laitteen aiheuttama sähkömagneettinen häiriö ei saa ylittää tasoa, jonka takia radio- ja telelaitteet tai muut laitteisto eivät voisi toimia tarkoitetulla tavalla. Laitteiston on siedettävä sähkömagneettista häiriötä tasolla, jolloin laitteisto toimii tarkoitetulla tavalla. Häiriölähteiden huomioimisessa joutuu selvittämään mahdolliset muut laitteistot, jotka aiheuttavat häiriöitä sekä häiriöiden siirtotie.


title: EMC sähköasennuksissa

text: Maadoituksella tarkoitetaan virran paluureittiä esimerkiksi johtoa, laitteenkoteloa, tai maadoitussauvaa. Kaikilla maadoitus vaihtoehdoilla on väistämättä impedanssia, sillä maadoitus muodostaa fyysisiä silmukoita, joka taas luo maadoitukseen induktanssia. Impedanssin suuruus riippuu johtimen pituudesta, johtimen materiaalista, silmukoiden määrästä, ja laitteiden määrästä jotka ovat samassa maassa. Mikäli samaan maahan on kytkettynä edes kaksi järjestelmää ovat ne toisiinsa vaikutuksessa maan kautta. Esimerkiksi: sähkönjakeluverkko, salama, tai elektroniikanpiiri. Maadoituksesta tulevien häiriöiden määrä suurenee siihen tulevien piirien määrän lisääntyessä. Pahimmassa tapauksessa laitteen/järjestelmän aiheuttama häiriövirta voi rikkoa tai sekoittaa toisen samaan maahan kytketyn järjestelmän. Yksittäisen laitteen aiheuttama häiriö muihin laitteisiin on mahdollista mallintaa/hahmottaa, mutta laitekokonaisuuksien suurentuessa hahmottaminenkin voi olla jo erityisen vaikeaa esim. suuren tehtaan sähkölaite järjestelmä. Tähtimäinen maadoitus, jossa jokaisella piirillä on oma maadoitusjohdin maahan, on eräs tapa pienentää maadoituksen impedanssista muodostuvaa häiriötä. Tosin maadoituksen suunnittelussa voi olla, että EMC ei ole päähuolenaihe vaan sähköturvallisuuteen liittyvät asiat.


title: Bernhard Reinhold

text: Bernhard Reinhold (23. huhtikuuta 1824 Schönberg, Mecklenburg, Saksa – 27. marraskuuta 1892 Dresden, Saksa) oli saksalainen taidemaalari, joka asui jonkin aikaa Suomessa.


title: Bernhard Reinhold

text: Reinhold asui Suomessa 1869–1874 enimmän ajan Helsingissä ja vuosina 1874–1878 hänen arvellaan vierailleen useita kertoja Suomessa. Hän maalasi aikansa suomalaisista merkkihenkilöistä muotokuvia, joita asetettiin ensi kerran näytteille Helsinkiin 1870. Reinholdin teoksia valittu mukaan Suomen Taiteilijaseuran kokoelmaan.


title: Natascha Ragosina

text: Natalia Yurievna Ragozina (tunnetaan paremmin nimellä Natascha Ragosina (kyrillisin kirjaimin "Наталья Юрьевна Рагозина")https://cool-articles.net/natalia-yurievna-ragozina-biography-natascha-ragosina/, s. 5. huhtikuuta 1976 Karaganda, Kazakstan) on vuonna 2009 uransa lopettanut venäläinen naisnyrkkeilijä. Nyrkkeilyurallaan Ragosina hallitsi ylemmän keskiluokan mestaruutta pitäen samanaikaisesti hallussaan seitsemän eri liiton mestaruusvöitä. Kagosina on otellut myös raskaassasarjassa pitäen hallussaan WBF ja WIBF liittojen mestaruusvöitä.


title: Sebastiano Rossi

text: Sebastiano Rossi (s. 20. heinäkuuta 1964 Cesena, Italia) on italialainen entinen jalkapallomaalivahti. Rossi edusti urallaan suurimmaksi osaksi AC Milania, jonka riveissä hän saavutti muun muassa viisi scudettoa ja Mestarien liigan voiton. Rossi pelasi urallaan 346 ottelua Serie A:ssa. Hän päätti uransa kauteen 2002–2003.


title: Sebastiano Rossi

text: Rossi ei pelannut urallaan yhtään maaottelua Italian maajoukkueessa, mutta oli 1994 kahdessa maaottelussa varamaalivahtina.


title: Määrjärvi

text: Määrjärvi on järvi lounaisessa Suomessa Uudenmaan ja Varsinais-Suomen rajalla. Se on yksi Fiskarsinjoen latvajärvistä. Järvi sijaitsee Salon ja Raaseporin kuntien alueilla.


title: Määrjärvi

text: Kapea salmi yhdistää Määrjärven pieneen Orijärveen, joka sijaitsee Määrjärven kanssa samalla korkeustasolla. Kapea kannas puolestaan erottaa Määrjärven sen itäpuolella sijaitsevasta Seljänalasesta. Määrjärven ja Seljänalasen välillä on pieni kanava.


title: Määrjärvi

text: Määrjärven läheisyydessä toimi Suomen vanhin kuparikaivos, Orijärven kaivos, vuosina 1757–1957.


title: Määrjärvi

text: Järven Hiilenkallion lähellä olevan jyrkänteen vesirajasta on löytynyt punaväriläistä, joka saattaa olla kalliomaalaus. Löytö on vielä varmistamatta asinatuntijan toimesta.


title: Ismo Kullervo Alanko

text: Ismo Kullervo Alanko on Ismo Alangon seitsemäs sooloalbumi, joka julkaistiin 9. lokakuuta 2015 levymerkillä Fullsteam Records. Albumin on Alangon henkilökohtaisimpia, riisutuimpia kokonaisuuksia ja sen eräänlainen teema on kauneuden etsiminen. Se debytoi Suomen virallisen listan sijalla 6, ja pysyi listalla yhteensä yhdeksän viikkoa. Albumilta julkaistiin single ”Mikrokosmos” 25. syyskuuta 2015.


title: Ismo Kullervo Alanko

text: Albumi sai hyvän vastaanoton. Soundin Antti Marttinen antoi albumille neljä tähteä viidestä. Hän sanoi sen sisältävän vain vähän kliseitä, sekä sen olevan nimensä mukaisesti henkilökohtainen ja yksi Alangon parhaista. Keskisuomalaisen Aki Lehti sanoi Alangon onnistuneen soundinsa uudistamisessa ja sen olevan rehellinen teos, jonka tunnetilat välittyvät kuuntelijalle aitoina ja todellisina. Niin ikään Desibelin Heikki Väliniemi antoi albumille neljä tähteä viidestä. Hän piti albumia vaikeasti lähestyttävänä, ”musertavan kauniina” taiteellisena kokonaisuutena.


title: Hiljaa virtaa veri

text: Hiljaa virtaa veri on rockyhtye Hassisen Koneen single, joka julkaistiin vuonna 1982 yhtyeen kolmannelta ja viimeiseksi jääneeltä studioalbumilta "Harsoinen teräs". Kappale julkaistiin myös vuonna 2004 albumin remasteroidulla versiolla.


title: Hiljaa virtaa veri

text: Kappale nousi Suomen virallisen singlelistan sijalle 5.


title: Kaninkeltot

text: Kaninkeltot ("Andryala") on suku asterikasvien heimossa. Siihen kuuluu 30 lajia.


title: Sikurit

text: Sikurit ("Cichorium") on suku asterikasvien heimossa. Siihen kuuluu kymmenen lajia. Useita lajeja ja jalostettuja lajikeryhmiä viljellään ruokakasvina.Endiivin viljelymuotoja ovat siloendiivi ja kähäräendiivi (eli frisée). Sikurin viljelymuotoja ovat endiivisalaatti, salaattisikuri, punasikuri ja juurisikuri.


title: Nuolikimppu

text: Nuolikimppu on heraldinen symboli, jossa nuolet on sidottu nauhalla yhteen. Se korostaa yksimielisyyttä: yksi nuoli on helppo katkaista, mutta nuolikimppu on kestävä. Vaakunasymboli tunnetaan sekä Euroopassa että Kiinassa.


title: Nuolikimppu

text: Kuningatar Isabella Katolilainen valitsi vaakunansa yhdeksi osaksi nuolikimpun noustessaan Espanjan hallitsijaksi vuonna 1492. Sillä hän halusi korostaa saumatonta yhteistyötä kanssahallitsijansa Ferdinand Katolilaisen. Tunnus on myöhemminkin esiintynyt espanjalaisissa vaakunoissa, esimerkiksi falangistien lipussa. Itävallassa taas sosiaalidemokraatit käyttivät kolmen nuolen kimppua. Suomessa nuolikimppu on Jämsän entisessä kunnanvaakunassa. Siinä nuolikimppu viittaa alueen muinaiseen merkitykseen hämäläisten eränkäynnin kohteena.


title: Asterikit

text: Asterikit ("Asteriscus") on suku asterikasvien heimossa. Siihen kuuluu kymmenen lajia. Lajeista merikeltatähteä eli asterikkia ("Asteriscus maritimus") viljellään koristekasvina.


title: Sailo

text: Sailo seuraavien suomalaisten sukunimi:


title: Olavi Jalkanen

text: Onni Olavi Jalkanen (1918 Savonlinna – 17. helmikuuta 1982) oli suomalainen taidemaalari, graafikko ja opettaja.


title: Olavi Jalkanen

text: Jalkanen opiskeli Taideteollisessa oppilaitoksessa 1936–1937 ja Vapaassa Taidekoulussa 1937–1938. Hänen taiteiljan debyyttinsä tapahtui 1945. Jalkanen osallistui Nuorten näyttelyyn vuonna 1945 ja Suomen Kuvataidejärjestöjen Liiton näyttelyyn vuonna 1958. Ulkomailla hän oli mukana Rauman taiteen näyttelyssä Gävlessä 1947 ja Porin taiteen näyttelyssä Bremenissä ja Bremerhavenissa 1971. Jalkanen toimi opettajana oppikoulussa 1964–1966 ja vuodesta 1966 alkaen Porin kauppaoppilaitoksessa ja Porin taidekoulussa. Jalkanen tunnettiin lähinnä muotokuvamaalarina mutta hän oli myös graafikko joka teki muun muassa Porin Päivä -julisteita.


title: Olavi Jalkanen

text: Hänet on haudattu Poriin Käppärän hautausmaalle.


title: Kallioiset

text: Kallioiset eli koiransilmät ("Erigeron") on suku asterikasvien heimossa. Siihen kuuluu noin 470 lajia.Kallioislajeista Suomessa luonnonvaraisena kasvavat karvaskallioinen, sopulinkallioinen, tummakallioinen ja tunturikallioinen.


title: Tuulenlennot

text: Tuulenlennot eli sykerötuulenlennot ("Filago") on suku asterikasvien heimossa. Siihen kuuluu 56 lajia. Lajeista ketotuulenlento ("Filago arvensis") kasvaa Etelä- ja Keski-Suomessa muinaistulokkaana. Viidestä muusta tuulenlentolajista on vanhoja ja satunnaisia havaintoja Suomessa.Tuulenlentojen suvun lähelle sijoittuvat anagrammisuvut "Ifloga" eli tuuliot ja "Logfia". Lajien sijoittelemisessa sukuihin on vaihtelua.


title: Elfvengren

text: Elfvengren on ruotsalainen sukunimi, joka on seuraavilla henkilöillä:


title: Kirppuruohot

text: Kirppuruohot ("Pulicaria") on suku asterikasvien heimossa. Siihen kuuluu 68 lajia.Kesäkirppuruohoa ja vanukirppuruohoa esiintyy harvinaisena Pohjoismaiden eteläosaan asti. Vanukirppuruoho on kerran havaittu Suomessa.


title: Sineraariat

text: Sineraariat ("Pericallis") on suku asterikasvien heimossa. Siihen kuuluu 15 lajia. Ne kasvavat luonnonvaraisena Kanariansaarilla ja Madeiralla.


title: Sineraariat

text: Sineraarioista risteymälaji sineraariaa eli huonesineraariaa ("Pericallis" × "hybrida") viljellään huonekasvina.


title: Springfield Thunderbirds

text: Springfield Thunderbirds on AHL-liigassa pelaava yhdysvaltalainen jääkiekkoseura. Sen kotipaikka on Springfield. Joukkue on perustettu vuonna 2016 ja on NHL-seura Florida Panthersin farmijoukkue.


title: Päivänkakkarat

text: Päivänkakkarat ("Leucanthemum") on suku asterikasvien heimossa. Siihen kuuluu noin 40 lajia.Päivänkakkaraa kasvaa Suomessa yleisenä melkein koko maassa. Isopäivänkakkaraa viljellään koristekasvina.


title: The Ranch

text: The Ranch on yhdysvaltalainen tilannekomediasarja. Sen ensimmäinen osa julkaistiin Netflixissä 1. huhtikuuta 2016, toinen 7. lokakuuta 2016 ja kolmas 16. kesäkuuta 2017. Sarjan pääosia esittävät Ashton Kutcher ja Danny Masterson ovat molemmat tuttuja 70’s Show -sarjasta. Sarjassa on myös vieraillut muitakin 70's Show -sarjan tähtiä kuten Wilmer Valderrama, Debra Jo Rupp ja Kurtwood Smith


title: Tucson Roadrunners

text: Tucson Roadrunners on AHL-liigassa pelaava yhdysvaltalainen jääkiekkoseura. Sen kotipaikka on Tucson, Arizona. Joukkue on perustettu vuonna 2016 ja on NHL-seura Arizona Coyotesin farmijoukkue.


title: Tucson Roadrunners

text: "(Tilanne 16. tammikuuta 2019)"


title: Huawei Honor

text: Huawei Honor on Huawein tuoteperhe, joka sisältää Android-pohjaisia älypuhelimia, taulutietokoneita ja älykelloja. Huawei Honor -tuoteperheen tuotteet käyttävät Huawein omaa Emotion UI -käyttöliittymää. Ensimmäinen tuoteperheen tuote julkaistiin 2013.


title: Steve Earle

text: Stephen Fain "Steve" Earle (s. 17. tammikuuta 1955 Fort Monroe, Hampton, Virginia) on yhdysvaltalainen muusikko, lauluntekijä ja tuottaja.


title: Steve Earle

text: Nashvillessä 1970-luvun puolivälissä Earle sai opetusta laulujen tekemiseen Townes Van Zandtiltä ja Guy Clarkilta. Earle on ollut yhteiskunnallisesti aktiivinen. Teini-iässä hän vastusti Vietnamin sotaa. Hän on lauluissaan ottanut kantaa sosiaaliseen ja taloudelliseen eriarvoisuuteen. Hän on vastustanut kuolemanrangaistusta ja maamiinoja. Yhdysvaltain presidentinvaaleissa vuonna 2016 hän kannatti Bernie Sandersia. 1990-luvun puolivälissä Earle pääsi eroon pitkään kestäneestä huumeriippuvuudesta.


title: Steve Earle

text: Hänen ensimmäinen studioalbuminsa "Guitar Town" (1986) myi kultaa Yhdysvalloissa ja platinaa Kanadassa. "Guitar Town" nousi Billboardin country-albumien ykköseksi ja toi kaksi Grammy-ehdokkuutta. Toinen albumi "Exit 0" (1987) äänitettiin yhdessä kiertueyhtyeen The Dukes kanssa, ja se pääsi Billboardin country-albumien Top 20 -listalle ja toi Earlelle jälleen kaksi Grammy-ehdokkuutta. Kolmas albumi "Copperhead Road" (1988) myi kolmoisplatinaa Kanadassa ja kultaa Yhdysvalloissa ja oli seitsemäs Billboardin country-albumien listalla. Vuonna 1990 ilmestynyt "The Hard Way" äänitettiin jälleen yhdessä The Dukesin kanssa.


title: Steve Earle

text: Tunnettuja kappaleita ovat muun muassa "Copperhead Road", "Guitar Town", "Hillbilly Highway" ja "Nowhere Road".


title: Eino Leinon Seura

text: Eino Leinon Seura ry on Helsingissä toimiva kulttuuri- ja keskusteluseura. Seuran jäseneksi kutsutaan.


title: Eino Leinon Seura

text: Toisen maailmansodan jälkeen suomalaisissa kulttuuripiireissä voimistui tarve saada jälleenrakennuskauden sielunmaisema siivotuksi 1930-luvun asenteista ja lähestymistavoista. Tässä tarkoituksessa nuori helsinkiläinen, paljolti Otavan ympärille ryhmittynyt kulttuuriälymystö päätti perustaa kirjallisen ja kulttuuripoliittisen modernismin tukijalaksi ja äänitorveksi Eino Leinon Seuran. Perustava kokous pidettiin 28.10.1947, ja perustajajäseniä olivat mm. Eljas Erkko, Yrjö Kaijärvi, Hannes ja Heikki A. Reenpää, Rafael Koskimies, Tapio Tapiovaara, Lauri Viljanen ja Kai Laitinen. Jo seuraavana vuonna seuran aloitteesta käynnistettiin kilpailu ja kansalaiskeräys Eino Leinon patsaan pystyttämiseksi, ja Lauri Leppäsen veistämä patsas paljastettiin lopulta Helsingissä Esplanadin puistossa 26.9.1953. Seura perusti myös kirjallisen lehden nimeltä Ajan Kirja, joka sittemmin yhdistyi Näköala-lehden kanssa Parnassoksi .


title: Eino Leinon Seura

text: Seuran puheenjohtajina ovat toimineet Yrjö Oinonen, Vilho Suomi, Eino S. Repo, Pekka Lounela, Matti Suurpää, Juhani Salokannel, Pertti Lassila, Kristina Carlson, Seppo Heiskanen, Esa Sariola, Jaakko Heinimäki ja Juhani Lindholm.


title: Eino Leinon Seura

text: Seuran pitkäaikaisin ja näkyvin toimintamuoto on Lahden kansainvälinen kirjailijakokous, joka perustettiin 1963, ja jota seura järjestää yhdessä Lahden kaupungin ja Päijät-Hämeen kesäyliopiston kanssa. Eino Leinon Seura vastaa kokouksen sisällöstä ja kirjailijasuhteista. Joka toinen vuosi järjestettävässä kokouksessa on vieraillut yli tuhat prosaistia, runoilijaa, kirjallisuuskriitikkoa ja tutkijaa eri puolilta maailmaa.


title: Eino Leinon Seura

text: Seura on vuodesta 1956 jakanut vuosittain Eino Leinon palkinnon, joka annetaan kirjailijalle joko erittäin arvokkaasta teoksesta tai arvokkaana pidettävästä julkaisutoiminnasta. Palkinnon alaan kuuluu kotimainen kirjallisuus ja kirjallisuuden tutkimus, kuitenkin ensi sijassa runous. Vuodesta 1995 palkintosumman on lahjoittanut Suomen Kirjasäätiö.


title: Gegard Mousasi

text: Gegard Mousasi (s. 1. elokuuta 1985 Teheran, Iran) on alankomaalainen vapaaottelija ja potkunyrkkeilijä. Hän on otellut UFC:ssä vuodesta 2013 lähtien. Mousasi on voittanut muun muassa Strikeforcen ja DREAMin alemman raskaansarjan mestaruudet. Hän saavutti menestystä myös amatöörinyrkkeilijänä, voittamalla Alankomaiden mestaruuden 2001.


title: Gegard Mousasi

text:
UFC
Strikeforce


title: Gegard Mousasi

text: DREAM


title: Gegard Mousasi

text: Cage Warriors


title: Kyminlinnan taistelu

text: Kyminlinnan taistelu oli nykyisin Kotkan kaupunkiin kuuluvan Kymin pitäjän Hovinsaaressa 8. huhtikuuta 1918 käyty Suomen sisällissodan taistelu, jossa olivat vastakkain Osasto Brandensteinin saksalainen jalkaväki sekä useat Kymenlaakson punakaartit. Saksalaiset yrittivät vallata punaisten tukikohtanaan käyttämän Kyminlinnan linnoituksen, mutta muutaman tunnin taistelun jälkeen he joutuivat vetäytymään. Kyseessä on ainoa Kyminlinnan linnoituksessa käyty taistelu.


title: Kyminlinnan taistelu

text: 1800-luvun alussa valmistunut Kyminlinna toimi sisällissodan aikana Kymenlaakson punaisten tukikohtana. Linnoituksessa koottiin punakaartien osastoja sekä annettiin sotilaskoulutusta. Huhtikuun 7. päivänä nousi Loviisan Valkossa maihin Otto von Brandensteinin johtama 2 500 sotilaan vahvuinen prikaati, jonka pääjoukko lähetettiin seuraavana päivänä Lahteen. Ryhmästä irroitettiin pienempi osasto, joka puolestaan suuntasi kohti Kotkaa. Kahdesta polkypyöräkomppaniasta, konekiväärikomppaniasta ja tykkipatterista koostuneen ryhmän tarkoituksena oli suojata prikaatin itäinen sivusta sekä tiedustelutoiminta Kotkaan suunniteltuja merikuljetuksia varten.


title: Kyminlinnan taistelu

text: Saksalaisten aloitettua etenemisensä, hiedän reitillään Ahvenkoskella ja Pyhtäällä olleet punaiset perääntyivät nopeasti Kotkan suuntaan ja puoleen päivään mennessä saksalaiset olivat päässeet vapaasti etenemään Sutelan kylään noin kilometrin päähän Kymijoen Langinkoskenhaarasta. Yksittäisiä partioita eteni myös Kotkansaaren ja Korkeakosken suuntaan.


title: Kyminlinnan taistelu

text: Pyhtäältä tulleet 35 punakaartilaista vetäytyivät linnoitukseen, jossa tuolloin oli vain 30 hengen miehitys. Taistelujoukkojen sijasta he olivat esikunta- ja huoltotehtävissä toimineita vanhempia miehiä, nuoria poikia ja naisia. Samalla suoritettiin hälytys Kotkan, Kymin ja Kouvolan punakaarteille. Kotkasta ja Kymistä saapuikin pian paikalle kolme vajaata komppaniaa sekä joukko naiskaartilaisia.


title: Kyminlinnan taistelu

text: Ensimmäinen yhteenotto tapahtui Sutelan sillan luona, jossa kaksi punaisten etuvartioon kuulunutta taistelijaa sai surmansa. Varsinaisen hyökkäys linnoitusta vastaan alkoi puoli seitsemän aikaan illalla. Sutelan sillan yli päässet saksalaiset kuitenkin pakotettiin perääntymään linnoituksen valleilta avatulla konekivääritulella. Tämän jälkeen hyökkääjä ylitti Kymijoen uudelleen pari sataa metriä alempaa ja onnistui punaisten tulituksesta huolimatta pääsemään rantalepikon suojissa aina Kyminlinnan päämuurille saakka. Taistelu muuttui osittain jopa käsirysyksi, mutta punaiset saivat pysäytettyä saksalaiset. Pimeän tultua he vetäytyivät joen yli takaisin Sutelan kylään, josta linnoituksen tulitusta jatkettiin nyt tykistöllä. Punaisten hallussa olleesta Rankin rannikkolinnakeesta puolestaan ammuttiin tykistötulta saksalaisten asemiin.


title: Kyminlinnan taistelu

text: Kouvolasta saapui paikalle kahdella eri junalla noin 450 miestä, jossa puolet ehti perille vasta tunti taistelun alkamisen jälkeen. Kotkasta ja Kymistä saapuneet 300 kaartilaisen lisävahvistukset sen sijaan eivät ehtineet lainkaan linnoituksen tueksi. Sen sijaan heidät määrättiin puolustusketjuun Kotkan vanhan hautausmaan ja Langinkosken väliselle alueelle, jossa oli noin kilometrin laajuinen peltoaukea. Punaiset pysyivät näissä asemissaan pimeän tuloon saakka ja vetäytyivät sen jälkeen linnoitukseen.


title: Kyminlinnan taistelu

text: Saksalaiset lopettivat oman tulituksensa noin puoli kymmenen aikaan illalla, kun huomasivat voimasuhteiden kääntyneen heitä vastaan. Pian tämän jälkeen punaisten avuksi tuli vielä Kouvolasta saapunut panssarijuna. Saksalaiset vetäytyivät lopulta aina 15 kilometrin päähän Pyhtään Ahvenkoskelle saakka, jonne punaiset seurasivat heitä ja ryhmittäytyivät paikalle puolustusasemiin 10. huhtikuuta.


title: Kyminlinnan taistelu

text: Punaiset menettivät Kyminlinnan taistelun aikana ilmeisesti 18 miestä. Naiskaartilaisia ei tiedetä kaatuneen. Saksalaisten tappiot olivat ainakin viisi kaatunutta, joista punaiset hautasivat yhden väliaikaisesti Kotkan vanhalle hautausmaalle. Sodan päättymisen jälkeen valkoiset järjestivät hänelle uudet hautajaiset samalla hautausmaalla. Kyseessä oli Wilhelm Hussmann, joka tuli tunnetuksi 1970-luvulla, kun Veikko Lavi levytti hänestä kertovan pasifistisen laulun "Balladi Willy Heinzista".


title: Johnny Kidd & the Pirates

text: Johnny Kidd & The Pirates oli brittiläinen rockyhtye, jonka keulakuva oli laulaja Johnny Kidd. Kidd aloitti yökerholaulajana vuonna 1966, jolloin yhtye jatkoi omillaan. Yhtye keikkaili aika ajoin vuoteen 2010, jolloin legedaarisen kitaristin Mick Greenin kuoltua sen ura päättyi. Vuonna 1978 äänitetty mutta vasta vuonna 2010 ilmestynyt levy "Live in America" jäi yhtyeen viimeiseksi.


title: Johnny Kidd

text: Johnny Kidd (23. marraskuuta 1935 – 7. lokakuuta 1966) oli brittiläinen laulaja ja yhtyeen Johnny Kidd & The Pirates johtohahmo. Hän lopetti yhtyeen toiminnan keväällä 1966 ja aloitti yökerholaulajana. Häntä on pidetty englantilaisen rock 'n' rollin pioneerina.


title: Johnny Kidd

text: Johnny Kidd kuoli auto-onnettomuudessa vuonna 1966.


title: Johnny Kidd

text: Yhtye jatkoi uraa nimellä The Pirates uraansa ajoittain 1976–2010 sen legedaarisen kitaristin Mick Greenin kuolemaan asti.


title: Brittiläinen 1. maahanlaskuprikaati

text: Brittiläinen 1. maahanlaskuprikaati oli brittiläinen sotilasyksikkö, joka taisteli toisessa maailmansodassa. Prikaati muodostettiin 10. joulukuuta 1941, kun brittiläinen 31. erillinen prikaati uudelleenorganisoitiin ja -nimettiin. Prikaati kuului 1. laskuvarjodivisoonaan, jonka osana se suoritti maahanlaskuja liitokoneilla. Prikaati osallistui kahteen taisteluun suorittaen maahanlaskuja osana operaatio Huskya ja operaatio Market Gardenia.


title: Dasatinibi

text: Dasatinibi (CHSNClO) on heterosyklinen orgaaninen yhdiste. Yhdiste on tyrosiinikinaasientsyymin inhibiittori ja sitä käytetään lääketeiteessä eräiden leukemiatyyppien hoitamiseen. Dasatinibi on Bristol-Myers Squibbin kehittämä.


title: Dasatinibi

text: Dasatinibin vaikutusmekanismi perustuu siihen, että se sitoutuu syöpäsolujen tyrosiinikinaasientsyymiin ja toimii sen inhibiittorina. Tämän seurauksena syöpäsolujen kasvu estyy. Dasatinibi metaboloituu maksassa aktiiviseksi metaboliitiksi. Yhdiste sitoutuu tyrosiinikinaasin aktiiviseen konformaatioon. Dasatinibia voidaan käyttää kroonisen myelooisen leukemian ja akuutin lymfoblastisen leukemian hoidossa, erityisesti mikäli sairaus on ossoittautunut imatinibihoidolle resistentiksi. Aineen käyttöä myös muiden syöpien hoitoon tutkitaan. Dasatinibin annostus on 100–140 mg kerran päivässä ja lääke imeytyy parhaiten happamista olosuhteista. Yhdysvalloissa lääke hyväksyttiin markkinoille vuonna 2005.


title: Dasatinibi

text: Dasatinibin mahdollisia haittavaikutuksia ovat huonovointisuus ja oksentelu, pääkivut, lihaskivut, turvotus, ripuli, ihottuma ja lisääntynyt verenvuoto. Nesteen kerääntyminen keuhkoihin voi aiheuttaa ödeeman lisäksi lääkkeen on havaittu aiheuttavan keuhkovaltimoiden verenpainetautia.


title: Dasatinibi

text: Dasatinibin synteesin esnimmäisessä vaiheessa kloorilimahapon laktoni hydrolysoidaan emäksisissä olosuhteissa ja reagoi tionyylikloridin kanssa 2,3-diklooriakryloyylikloridiksi. Tämä välituote reagoi emäksisissä olosuhteissa 2-kloori-6-metyylianiliinin ja metanolin kanssa. Näin muodostuva asetaalisuojattu johdannainen reagoi happamissa olosuhteissa tiourean kanssa, jolloin tuotteeseen muodostuu tiatsolirengas. Tämä välituote reagoi 2-metyyli-4,6-diklooripyrimidiinin ja 1-(2-hydroksietyyli)piperatsiinin subtituutiotuotteen kanssa dasatinibiksi.


title: Jukka Wasama

text: Jukka Tapani ”Judo” Wasama (18. marraskuuta 1956 Turku – 21. syyskuuta 2016 Espoo) oli etnoyhtye Piirpaukkeen ensimmäinen rumpali vuoteen 1980 ja perusti myös yhtyeen Wasama Quartet veljensä Olli-Pekka Wasaman kanssa. Hän oli mukana myös Paroni Paakkunaisen Karelia-yhtyeessä ja etnojazzyhtye Tuigussa, jonka levyn teko jäi kesken Wasaman kuollessa.


title: I-53 (1925)

text: I-53 oli keisarillisen Japanin laivaston vuonna 1927 valmistunut I-53-luokan sukellusvene.


title: I-53 (1925)

text: Alus tilattiin Kuren laivastontelakalta osana vuoden 1923 hankintoja. Sen köli laskettiin 1. huhtikuuta 1924. Alus laskettiin vesille 5. elokuuta 1925 ja se otettiin palvelukseen 30. maaliskuuta 1927.


title: I-53 (1925)

text: Alus nimettiin 20. toukokuuta 1942 uudelleen "I-153":ksi. Se poistettiin alusluettelosta 30. marraskuuta 1945 ja romutettiin vuonna 1948.


title: Maavirrat

text: Maavirrat ovat pääosin geomagneettisesti indusoituneita virtoja, joita havaitaan Maan kuoressa ja vaipassa. Ne kulkevat Maan pintakerroksissa ja niiden sähköinen potentiaali on mitattavissa useissa pisteissä, jolloin Maan resistanssi on laskettavissa.


title: Maavirrat

text: Maavirrat ovat indusoituneet Maan magneettikentän muutoksista. Näitä muutoksia syntyy aurinkotuulten osuessa magnetosfääriin.


title: Maavirrat

text: Virtausten pääsuunta on aurinkoa kohden, jolloin virtauksilla on vuorokausirytmin tapaisia ominaisuuksia. Päivällä virtaukset kulkevat päiväntasaaja kohti ja yöllä Maan napoja kohti


title: Maavirrat

text: Maavirtoja käytetään Maan sisäisten rakenteiden tutkimiseen muun muassa teollisissa etsinnöissä. Elektrodit asetetaan maahan havaitsemaan kohteiden välillä esiintyvää virran muutosta, joka syntyy maavirtojen oskilloinnista.


title: Korppikotkarahasto

text: Korppikotkarahasto on yritys, joka ostaa velkojilta kriisiaikana valtion velkakirjoja niiden arvoon verrattuna hyvin alhaisella hinnalla ja hakee niistä täysimääräistä maksua velkasovittelun ulkopuolella. Korppikotkarahastoja on syytetty köyhien maiden taloudellisen tilanteen pahentamisesta. Maailman tunnetuin korppikotkarahasto on yhdysvaltalainen Elliott Management.


title: Luettelo Suomen virallisen Striimatuimmat-listan ykkösistä vuonna 2016

text: Tämä on luettelo Suomen virallisen Striimatuimmat-listan kärkipaikkaa hallussaan pitäneistä artisteista ja singleistä vuonna 2016. Listan julkaisu aloitettiin viikolla 17/2016.


title: The Entertainer

text: ”The Entertainer” on Scott Joplinin vuonna 1902 pianolle säveltämä ragtime-kappale.


title: The Entertainer

text: ”The Entertainer” on yksi ragtimen klassikoista. Välillä se jäi jo lähes unohduksiin, mutta se tuli uudestaan maailmanlaajuisesti suosituksi sen jälkeen, kun sitä vuonna 1973 käytettiin tunnussävelenä Oscar-palkinnon voittaneessa elokuvassa "Puhallus" ("The Sting"). Silloin säveltäjä ja pianisti Marvin Hamlischin tulkinta kappaleesta nousi Billboardin suosikkilistalla sijaluvulle 3, ja vuonna 1974 se oli yhden viikon ajan listan ensimmäisenä. Elokuva "Puhallus" sijoittui 1930-luvulle, kokonaisen sukupolven verran ragtimen suurinta suosiota myöhempään aikaan, ja antoi täten virheellisen käsityksen, että ragtime olisi ollut tuolloin suosionsa huipulla.


title: The Entertainer

text: Recording Industry Association of America sijoitti kappaleen sijaluvulle 10 listassaan "Vuosisadan laulut" ()


title: The Entertainer

text: ”The Entertainerilla” on alaotsikko ”A Rag Time Two Step”. Two Step oli suunnilleen vuoteen 1911 saakka suosittu tanssi ja yleinen siihen aikaan sävellettyjen ragtime-kappaleiden tyyli.


title: The Entertainer

text: Kappaleen rakenne on: Intro AA BB A CC Intro2 DD. Sen pääsävellaji on C-duuri. Kuitenkin C-osuudessaan, joka yleisesti tunnetaan nimellä "Trio", se moduloi subdominanttiin, F-duuriin, josta välikkeiden kautta palataan D-osuudessa C-duuriin. B-osuuden melodia soitetaan kertauksessa oktaavia korkeammalta kuin ensimmäisellä kerralla.


title: The Entertainer

text: "St. Louis Globe-Democrat" -lehdessä säveltäjä Monroe H. Rosenfeld kuvaili 7. kesäkuuta 1903 The Entertaineria Joplinin siihen mennessä parhaaksi ja kauneimmaksi sävellykseksi. Hän sanoi sitä ”luonteeltaan erittäin omaperäiseksi heliseväksi teokseksi, jonka erilaiset jännittyneet pidätykset saavat jalan spontaanisti liikkumaan ja jättävät lähtemättömän jäljen tärykalvoon.”


title: The Entertainer

text: Kappale oli omistettu James Brownille ja hänen mandoliiniklubilleen. Tähän liittyen Rudi Blesh kirjoitti, että jotkut melodiat toivat mieleen teräskielisillä soittimilla plektran avulla soitettavat nopeat tremolot. Myöhemmin Stark laatikin kappaleesta sovituksen kahdelle mandoliinille ja yhdelle kitaralle.


title: The Entertainer

text: The Entertainerin tekijänoikeudet rekisteröitiin 29. joulukuuta 1902 samalla kuin Joplin kappaleiden "A Breeze from Alabama" ja "Elite Syncopations". Kaikki kolme julkaisi John Stark & Son St. Louisissa, Missourissa. Alkuperäisen nuottijulkaisun kansikuvana oli minstrel show -pilapiirros juhlapuvussa teatterin näyttämöllä esiintyvästä mustasta miehestä.


title: The Entertainer

text: "The Entertainer" ilmestyi myös orkesterille sovitettuna osana nuottisarjaa "The Red Back Book of Standard High Class Rags", joka tuli suosituksi ragtime-yhtyeiden keskuudessa.


title: The Entertainer

text: Joulukuussa 1970 Nonesuch Records julkaisi "" -nimisen albumin, jossa kappaleista järjestyksessä toisena oli Joshua Rifkinin esittämä "The Entertainer". Sitä myytiin vuoden kuluessa 100 000 kappaletta, ja myöhemmin siitä tuli Nonesuchin ensimmäinen levy, jota oli myyty yli miljoona kappaletta. Billboard -lehden klassisten LP-levyjen listalla () 28. syyskuuta 1974 se oli sijaluvulla 5. Sitä seurannut "Volume 2" sai sijaluvun 4 ja molempien yhdistelmä sijaluvin 3. Erikseen molemmat osat pysyivät listalla 64 viikkoa. Vuonna 1971 albumille ehdotettiin kahta Grammy-palkintoa, parhaiden nuottien palkintoa ("Best Album Notes") ja parhaan ilman orkesteria esiintyvän soolosoittajan palkintoa ("Best Instrumental Soloist Performance without orchestra"), mutta palkintojenjakotilaisuudessa 14. maaliskuuta 1972 Rifkin ei saanut mitään palkintoa. Vuonna 1979 Alan Rich totesi "New York Magazine" -lehdessä, että Nonesuch Records herätti lähes yksin Joplinin musiikin eloon antamalla Rifkinin kaltaisille artisteille tilaisuuden levyttää sitä.


title: The Entertainer

text: Marvin Hamlisch sovitti ja orkestroi Joplinin musiikkia vuonna 1973 julkaistua elokuvaa "Puhallus" varten. Tästä sovituksestaan hän sai 2. huhtikuuta 1974 parhaan alkuperäisen tai sovitetun musikaalisävellyksen Oscar-palkinnon. Hänen versionsa The Entertainerista pääsi sijaluvulle 3 "Billboard Hot 100" -listalla sekä "American Top 40" -listalla 18. toukokuuta 1974, mikä antoi "New York Times"-lehdella aiheen kirjoittaa, että kappale oli tullut tutuksi koko kansakunnalle. Elokuvan ja listasijoituksen ansioista Joplinin teokset tulivat arvostetuiksi sekä populaari- että klassisen musiikin piireissä, musiikkilehti "Record World"in mukaan "vuosikymmenen klassiseksi ilmiöksi".


title: The Entertainer

text: Yhdysvalloissa "The Entertainer" on yksi niistä monista sävellyksistä, joita jäätelöautot usein soittavat huomiota herättääkseen.


title: Brittiläinen 6. maahanlaskuprikaati

text: Brittiläinen 6. maahanlaskuprikaati oli brittiläinen sotilasyksikkö, joka taisteli toisessa maailmansodassa. Prikaati muodostettiin 6. toukokuuta 1941 ja kuului 6. laskuvarjodivisoonaan, jonka osana se suoritti maahanlaskuja liitokoneilla. Prikaati osallistui kahteen taisteluun suorittaen maahanlaskuja osana Normandian maihinnousua ja operaatio Varsityä.


title: Tulosveto

text: Tulosveto on peli, jossa veikataan ottelun täsmällistä lopputulosta eli maalimäärää.Riippuen vedon välittäjästä eri lopputuloksien kertoimet saattavat olla muuttuvia tai kiinteitä. Kertoimet voivat olla suurempia kuin pitkävedossa. Tulosveto on tosin usein varsin vaikeaa, eikä pelimuotoa suositella pelattavaksi ilman jonkin asteista järjestelmää.


title: Tulosveto

text: Tulosvetoa tarjoaa esimerkiksi pelilistoillaan Suomessa Veikkaus, jolla pelimuodon kertoimet liikkuvat pelivaihdon mukaisesti. Pelimuoto on lähes jokaisen vedonlyöntifirman valikoimissa, ja ulkomaisilla vedonlyöntisivustoilla on usein käytössä kiinteät kertoimet.


title: A-luokka (sukellusvene, Japani)

text: A-luokka () oli keisarillisen Japanin laivaston sukellusveneluokka toisessa maailmansodassa. Luokan sukellusveneiden tehtävänä oli toimia sukellusvenelaivueiden johtoaluksina, joten niissä oli laivue-esikunnan tarvitsemaa kalustoa kuten paremmat rafiolaitteistot sekä yhteys- ja tiedustelutoimintaan soveltuva lentokone.


title: A-luokka (sukellusvene, Japani)

text: Lisäksi kahden aluksen tilaukset peruutettiin vuonna 1942.


title: A-luokka (sukellusvene, Japani)

text: Lisäksi kolmen suunnitellun aluksen tilaukset peruutettiin vuonna 1943.


title: Grob G 115E/EG

text: Grob G 115 E/EG on Saksassa suunniteltu ja valmistettu kaksipaikkainen alkeiskoulukone. Grobin koulutuskoneessa on 180 hevosvoiman "Lycoming"-mäntämoottori voimalaitteena.


title: Grob G 115E/EG

text: 10. lokakuuta 2016 ilmoitettiin Suomen Ilmavoimille hankittavan Yhdistyneestä kuningaskunnasta kaikkiaan 28 kappaletta tämän tyypin koulutuslentokoneita, jotka saapuvat RAF:lta käytettyinä. Britanniassa Tutor T1-nimisen konetyypin kokonaiskauppa sisältää muun muassa lentosimulaattori-päivitykset ja on arvoltaan arviolta hieman yli 6,5 miljoonaa euroa.


title: Grob G 115E/EG

text: Tämä konetyyppi saapuu korvaamaan ikääntyneet Suomen ilmavoimien Valmet L-70 Vinka-peruskoulutuskoneet ja saapunee käyttöön arviolta vuosien 2018–2020 vaiheilla.


title: Legacy (Christ Agonyn albumi)

text: Legacy on puolalaisen black metal -yhtye Christ Agonyn tuleva kymmenes studioalbumi, joka julkaistaan 18. marraskuuta 2016 levymerkillä Witching Hour Productions.


title: Our Voices Shall Remain

text: Our Voices Shall Remain on Throes of Dawn -yhtyeen kuudes albumi, joka julkaistiin 20. elokuuta 2016. Musiikillisesti yhtye jatkaa edellisen albumin linjoilla.


title: Our Voices Shall Remain

text: Albumi debytoi Suomen virallisen listan sijalla 46.


title: Sylenth1

text: Sylenth1 on Lennar Digitalin luoma maksullinen virtuaalinen analoginen VST-syntetisaattori. Ohjelma on maksullinen, mutta siitä on saatavilla demoversio tietyin rajoituksin. Sylenth1:stä käytetään lisäosana digitaalisissa musiikinteko-ohjelmissa. Ohjelma on avoin, joten sillä luotuja fxp. -tiedostoiksi tallennettuja ääniä voi jakaa internetissä muiden käyttöön. Kaikkia luotuja ääniä voidaan myydä Lennar Digitalin antamalla suostumuksella ja on paljon yrityksiä, jotka ovat keskittyneet Sylenth1-äänien luomiseen ja myymiseen. Sylenth1:lle luotuja ääniä käyttävät monet artistit teoksissaan ja esimerkkinä voidaan mainita suosittu äänien kehitykseen erikoistunut yritys Vandalism Sounds, jonka Sylenth1:lle myytävät äänet ovat saaneet paljon posiitivista palautetta monilta tunnetuilta elektronisen musiikin artisteilta, muun muassa Martin Garrixilta, Armin Van Buurenilta, R3HAB:lta, Jay Hardwaylta ja KSHMR:lta.


title: Sylenth1

text: Sylenth1 on saanut monilta musiikkia käsitteleviltä lehdiltä ja artisteilta hyvät arvostelut.


title: Michael Johnson (vapaaottelija)

text: Michael Julian Johnson (s. 4. kesäkuuta 1986 St. Louis, Missouri) on yhdysvaltalainen vapaaottelija. Hän on otellut UFC:ssä vuodesta 2010 lähtien. Johnson on entinen Xtreme Cage Fightingin kevytsarjan mestari.


title: Michael Johnson (vapaaottelija)

text: Johnson aloitti vapaaottelemisen pienemmissä järjestöissä helmikuussa 2008. Hän voitti uransa neljännessä kamppailussaan Midwest Fight League järjestön kevyensarjan mestaruuden tuomariäänin Lucas Gwaltneyta vastaan heinäkuussa 2008. Sittemmin Johnson otteli vaihtelevalla menestyksellä muun muassa FM: Productions järjestössä. 3. lokakuuta 2009 hänelle tarjoutui tilaisuus otella Xtreme Cage Fightingin kevyensarjan mestaruudesta Aaron Derrow'ta vastaan. Johnson voitti mestaruuden teknisellä tyrmäyksellä, lyönnein 43 sekunnissa ensimmäistä erää.


title: Michael Johnson (vapaaottelija)

text: Johnson päätyi UFC:hen kilpaillessaan The Ultimate Fighter turnauksessa 2010. Hän eteni loppuotteluun saakka voittaen suurimman osan otteluistaan tuomariäänin. Ainoastaan toinen kamppailu Aaron Wilkinsonia vastaan päättyi Johnsonin voittoon luovutuksella, kun hän sai Wilkinsonin luovuttamaan takakuristuksella. Johnson hävisi lopputtelussa Jonathan Brookinsille tuomariäänin.


title: Michael Johnson (vapaaottelija)

text: Kesäkuussa 2011 Johnson pääsi ottelemaan Edward Faalolotoa vastaan "" -tapahtumassa. Hän voitti kamppailun teknisellä tyrmäyksellä ensimmäisen erän lopussa. Lokakuussa Johnson kohtasi Paul Sassin, jolle hän hävisi luovutuksella ensimmäisessä erässä.


title: Michael Johnson (vapaaottelija)

text: 2012 oli Johnsonille menestyksekkäämpi vuosi, hän voitti ensin tammikuussa Shane Rollerin tuomariäänin (29–28, 29–28, 29–28) ja myöhemmin toukokuussa Tony Fergusonin tuomariäänin (30–27, 30–27, 30–27). Johnson jatkoi voittokulkuaan lokakuussa tyrmäämällä Danny Castillon toisen erän alussa. Johnsonin vuosi päättyi kuitenkin tappioon joulukuussa Myles Jurya vastaan tuomariäänin (30–27, 30–27, 30–27).


title: Michael Johnson (vapaaottelija)

text: 2013 Johnson aloitti tappiolla hävittyään huhtikuussa Reza Madadille luovutuksella kolmannen erän alussa. Elokuussa hän katkaisi kahden ottelun tappioputkensa voittamalla Joe Lauzonin tuomariäänin (30–27, 30–27, 30–25). Johnson voitti myös vuoden viimeisen ottelunsa joulukuussa Gleison Tibauta vastaan tyrmäyksellä toisen erän alussa.


title: Michael Johnson (vapaaottelija)

text: 2014 Johnson otteli vain kerran, joka käytiin maaliskuussa, Lontoossa. Hän kohtasi Melvin Guillardin, jonka Johnson voitti tuomariäänin (30–27, 30–27, 29–28).


title: Michael Johnson (vapaaottelija)

text: 2015 Johnson otteli kolmesti, joista ensimmäinen käytiin helmikuussa. Hän kohtasi kevytsarjan viiden parhaan joukkoon kuuluneen Edson Barbozan, jonka Johnson voitti tuomariäänin (29–28, 30–27, 30–27). Elokuussa Johnson kohtasi Beneil Dariushin, jolle hän hävisi hajaäänin (28–29, 29–28, 28–29). Joulukuussa Johnson kohtasi vuoden viimeisessä ottelussaan Nate Diazin, jolle hän hävisi edellisen ottelun tapaan tuomariäänin (28-29, 28-29, 28-29). Ottelu palkittiin Illan ottelu bonuksella.


title: Michael Johnson (vapaaottelija)

text: 2016 Johnson otteli kahdesti voittaen ensimmäisen ottelunsa syyskuussa Dustin Poirieria vastaan. Hän voitti ottelun tyrmäyksellä ensimmäisen erän alussa alle kahdessa minuutissa. Marraskuussa Johnson kohtasi UFC:n kolmen parhaan joukkoon kuuluneen Habib Nurmagomedov. Hän kuitenkin hävisi kamppailun kimuralla kolmannessa erässä.


title: Michael Johnson (vapaaottelija)

text: 2017 Johnson otteli kerran kohdattuaan ensimmäistä otteluaan UFC:ssä käyneen entisen WSOF-mestarin Justin Gaethjen. Heinäkuussa käyty kamppailu päättyi tappioon teknisellä tyrmäyksellä toisen erän lopussa. Ottelu palkittiin Illan ottelu bonuksella.


title: Michael Johnson (vapaaottelija)

text: Gaethjelle kärsityn tappion jälkeen Johnson päätti siirtyä painoluokkaa alemmaksi kohdattuaan kaikki kymmenen parhaan joukkoon kuuluneet UFC:n kevytsarjan ottelijat. Johnson kohtasi ensimmäisessä höyhensarjan ottelussaan Darren Elkinsin tammikuussa 2018. Ottelu käytiin hänen kotikaupungissaan St. Louis, Missourissa, jossa Johnson hävisi ottelun takakuristuksella toisessa erässä. Elokuussa Johnson kohtasi Andre Filin, jonka hän voitti hajaäänin (29-28, 27-30, 29-28). Lokakuussa Johnson otteli lyhyellä varoitus ajalla Artem Lobovia vastaan korvatessaan vastustajansa alkuperäisen vastustajan. Johnson ei kyennyt pudottamaan painoaan tarpeeksi ja oli punnituksissa 2 paunaa ylipainoinen, jonka vuoksi hänen oli määrä luovuttaa Loboville 20% palkkiorahastaan. Lobov kuitenkin kieltäytyi ottamasta rahoja vastaan. Johnson voitti ottelu tuomariäänin (29–28, 29–28, 30–27).


title: Michael Johnson (vapaaottelija)

text: UFC


title: Michael Johnson (vapaaottelija)

text: Xtreme Cage Fighting


title: Michael Johnson (vapaaottelija)

text: Midwest Fight League


title: Yi (dinosaurussuku)

text:
Yi oli pienten lihansyöjädinosaurusten suku. Sen ainoa laji, Yi qi, tunnetaan yhdestä Kiinasta löydetystä fossiilista. Se eli keski-myöhäisjurakaudella, noin 160 miljoonaa vuotta sitten.
"Yi qi" oli höyhenpeitteinen ja läheistä sukua linnuille. Monien sukulaistensa tapaan se pystyi myös liitämään. Erikoista siinä kuitenkin oli että sillä ei ollut siipisulkia vaan lepakon tapaan ranteesta kasvavan luupiikin varassa olevat nahkasiivet.


title: Yi (dinosaurussuku)

text: "Yi qi" jäi kuitenkin luultavasti vain ”evoluution kokeiluksi”, eikä siitä tunneta jälkeläisiä myöhemmissä fossiileissa.


title: Al Corley

text: Alford ”Al” Corley (s. 22. toukokuuta 1956 Wichita, Kansas) on yhdysvaltalainen näyttelijä, elokuvatuottaja ja laulaja.


title: Al Corley

text: Corley näytteli 1980-luvun alussa televisiosarja "Dynastiassa". Hänen roolihahmonsa Steven Carrington oli ensimmäisiä amerikkalaisessa televisiosarjassa esiintyneitä homoseksuaalisia päähenkilöitä. Stevenin seksuaalinen suuntautuminen oli tosin melko vakiintumaton, sillä hänellä oli suhteita myös naisten kanssa. Corley kyllästyi rooliin, ja hän lähti "Dynastiasta" toisen tuotantokauden lopussa. Tämän jälkeen Steveniä esitti sarjassa Jack Coleman. Corley palasi kuitenkin Stevenin rooliin minisarjassa "Dynastia – viimeinen luku" (1991).


title: Al Corley

text: "Dynastian" jälkeen Corley on näytellyt muun muassa elokuvassa "Don Juan DeMarco" (1995). Lisäksi hän on työskennellyt elokuvatuottajana. Hänen tuottamiaan elokuvia ovat esimerkiksi "Kuka hukutti Monan?" (engl. "Drowning Mona", 2000), "8 sekuntia kuolemaan" (engl. "Cowboy Up", 2001) ja "Robbery – hullu keikka" (engl. "Scorched", 2002).


title: Al Corley

text: Corley on toiminut myös laulajana. Häneltä on ilmestynyt albumit "Square Rooms" (1984), "Riot of Color" (1986) ja "The Big Picture" (1988).


title: Al Corley

text: 1970-luvulla Corley työskenteli ovimiehenä kuuluisassa Studio 54 -yökerhossa.


title: Al Corley

text: Corley on ollut naimisissa saksalaisen näyttelijän ja taiteilijan Jessika Cardinahlin kanssa. Heillä on kolme lasta.


title: Pierre Descargues

text: Pierre Descargues (22. syyskuuta 1925 – 20. tammikuuta 2012) oli ranskalainen toimittaja, kuvataidekriitikko, valokuvaaja ja kirjailija. Hän oli naimisissa ranskalaisen taiteilija Catherine Valogne’n kanssa, joka tunnetaan myös taiteilijanimellä Catherine Val. Pariskunnalla oli vahva yhteys Suomeen ja heidän poikansa Olivier osaa suomea.


title: Pierre Descargues

text: Descargues tutustui ranskalaiseen taiteilijaan Yves Kleiniin 1950-luvulla. Hän teki muun muassa valokuvasarjan ja lehtijutun Kleinin tyhjyysesityksestä nimeltään "Aineettoman kuvallisen herkkyyden vyöhykkeen luovutusseremonia".


title: Pierre Descargues

text: Descargues toimitti viikoittain suosittua radio-ohjelmaa, jossa käsiteltiin taidetta.


title: Pierre Descargues

text: Pierre Descargues: Yves Klein ja 160 g kultaa


title: Trials Fusion

text: Trials Fusion on RedLynxin kehittämä ja Ubisoftin julkaisema moottoripyöräpeli. Pelissä pyritään läpäisemään moottoripyörillä kolmiulotteisesti kuvattu kaksiulotteinen rata mahdollisimman nopeasti ja vähillä kaatumisilla. Ratojen läpäisemisestä palkitaan mitaleilla.


title: Trials Fusion

text: Eurogamer ja GameSpot antoivat pelille arvosanan 8/10 ja kehuivat sen tasojen suunnittelua ja grafiikkaa sekä sisällön määrää.


title: Trials Fusion

text: Helmikuuhun 2015 mennessä peliä oli myyty yli 1,7 miljoonaa kappaletta.


title: Johannes Serlachius

text: Johannes (Johan) Serlachius (21. helmikuuta 1658 Pernaja – 5. helmikuuta 1729 Östra Husby, Ruotsi) oli suomalainen kirkkoherra, lääninrovasti ja valtiopäivämies.


title: Johannes Serlachius

text: Serlachiuksen vanhemmat olivat Suomen vuorimestari, Pernajan Särkilahden maatilan omistaja Johan Danielsson (k. 1679) ja Anna Thorwöste. Sukunimi Serlachius tuli Särkilahden tilan nimestä. Hän kävi Helsingin triviaalikoulua ja Viipurin lukiota ja pääsi ylioppilaaksi 1674. Serlachius vihittiin papiksi Viipurin hiippakunnassa 1681 ja hän valmistui Turun akatemiasta filosofian maisteriksi 1682.


title: Johannes Serlachius

text: Serlachius oli valtaneuvos, vapaaherra Claes Rålambin kotisaarnaajana vuodesta 1681 ja Viipurin lukiossa vt. 1. teologian lehtorina vuodesta 1683 ja matematiikan ja runousopin lehtorina 1684–1689. Hän oli samalla Siikaniemen ja Säkkijärven vt. kirkkoherra 1684 ja Viipurin tuomiokapitulin jäsen vuodesta 1685. Serlachiuksesta tuli Käkisalmen ja Viipurin läänin Pyhäjärven kirkkoherra 1689 ja samana vuonna myös lääninrovasti. Isonvihan aikana Serlachius joutui pakenemaan sotaa 1710, ja hän oli Helsingin kirkkoherrana vuodesta 1711. Serlachius pakeni sitten edelleen Ruotsiin Arbogaan 1713 ja hän oli siellä pakolaiskomission jäsenenä. Viimeksi Serlachius oli Ruotsissa Linköpingin hiippakunnassa Östra Husbyn kirkkoherrana 1715–1729, ja hänestä tuli lääninrovasti 1717. Serlachius oli valtiopäivämiehenä vuosina 1686, 1713–1714, 1723 ja 1726–1727.


title: Johannes Serlachius

text: Johannes Serlachius oli naimisissa 1688–1695 Kristina Stiernhoffin (k. 1695) kanssa, 1696–1701 Brita Magnusdotterin (k. 1701) kanssa ja vuodesta 1701 Maria Laurbecchiuksen (k. 1756) kanssa. Hänen pojistaan Petter Serlachius (1709–1779) oli Norrköpingin kaupunginsihteerinä ja pormestarina, kun taas Johan Serlachius (1705–1757) oli asianajajana Turussa.


title: Dwight Yoakam

text: Dwight Yoakam (s. 23. lokakuuta 1956 Pikeville, Kentucky) on yhdysvaltalainen laulaja–lauluntekijä, näyttelijä ja elokuvaohjaaja. Hänen levyjään on myyty yli 25 miljoonaa kappaletta.


title: Oliver Hart

text: Oliver Simon D’Arcy Hart (s. 9. lokakuuta 1948 Lontoo) on brittiläis-yhdysvaltalainen taloustieteilijä ja Harvardin yliopiston professori, jolle myönnettiin yhdessä Bengt Holmströmin kanssa Nobelin taloustieteen palkinto vuonna 2016.


title: Oliver Hart

text: Hart opiskeli Britanniassa Cambridgen yliopiston King’s Collegessa ja Warwickin yliopistossa ja väitteli Yhdysvalloissa Princetonin yliopistossa vuonna 1974. Hän on opettanut Cambridgen yliopiston Churchill Collegessa, London School of Economicsissa, Massachusetts Institute of Technologyssa ja vuodesta 1993 Harvardissa. Hänet palkittiin Nobelin palkinnolla sopimusteoreettisten tutkimusten johdosta vuonna 2016.


title: Oliver Hart

text: Oliver Hartin isä oli brittiläinen lääketieteen tutkija Philip D’Arcy Hart (1900–2006).


title: Hofstra University

text: Hofstra University on yksityinen yliopisto Yhdysvaltojen New Yorkin osavaltiossa Hempsteadin kylässä Long Islandilla, noin 11 kilometriä itään Manhattanilta.


title: Hofstra University

text: Yliopistossa on kymmenen tiedekuntaa ("schools"), mukaan lukien lääke- ja oikeustieteelliset tiedekunnat. Vuonna 2015 Hofstrassa oli noin 11 000 opiskelijaa ja henkilökuntaa 3 400. Julkisuudessa Hofstra University tunnetaan Yhdysvaltojen presidentinvaalien ehdokasväittelyiden pitopaikkana kolmissa vaaleissa peräkkäin: 2008, 2012 ja 2016.